OzodDayjest: Қашқадарё ҳокими маҳаллий раҳбарлар калондимоғ бўлиб кетганини тан олди\n09 март 2021, Тошкент вақти: 12:35\nҚашқадарё вилояти ҳокими Зафаржон Рўзиев маҳаллий раҳбарларнинг халқдан узилиб, манман бўлиб кетганини эътироф этди. Ўзбекистон ҳукуматининг уйғурлар тақдири борасидаги позицияси “шармандалик” деб баҳоланди. Самарқандда тўрт боланинг онаси ўзини каналга ташлаб ўлдирди. Жорий ҳафта матбуот шу каби воқеалар ҳақида хабар берди.\nҚашқадарё вилояти ҳокими Зафаржон Рўзиев Яккабоғ туманида бузиш ишлари ва бунга аҳолининг норозилиги масаласига муносабат билдирди (www.uza.uz, 30 июль). “Биздан ҳам хатолик ўтди. Аввало, биз, раҳбарлар, ҳаммамиз калондимоғ бўлиб кетган эканмиз, халқдан узилиб, манман бўлиб кетган эканмиз. Бугун замон ўзгарди. Муҳтарам президентимиз катта ислоҳотларни бошладилар, бугун халқнинг ичига кириб, ҳар бир оиланинг дардини тинглаб, унинг муаммосини ўзимнинг муаммом деб ишлашимиз керак. Афсуски, ҳамма раҳбар ҳам буни ҳали тўла англаб етгани йўқ. Яккабоғ тумани ҳокимининг ўринбосари ҳам ўзининг ваколатига кирмайдиган ишни қилган. Бунақа пайтда халқнинг олдига камида туман ҳокими келиб, бўладиган ишларни ўзи тушунтириши керак эди. Улар англата олмаса, вилоят ҳокими - мен келишим керак эди”, деган вилоят ҳокими.\nЯккабоғ туман ҳокими ўринбосарининг ўзи бульдозерда тадбиркорнинг корхонаси биносини бузишга урингач, мулк эгаси жон аччиғида мансабдорнинг устига бензин сепиб ёқиб юборган эди. Озодлик бу ҳақда биринчи бўлиб хабар бериши ортидан вазиятга марказий ҳукумат эътибор қаратди. Пировардида, тадбиркор мулкини ўзбошимчалик билан бузмоқчи бўлган ҳоким ўринбосари ишдан олинди ва унга қарши жиноий иш қўзғатилди. Шунингдек, туман ҳокими ва прокурори лавозимидан бўшатилди.\nЎзбекистон ҳукумати томонидан Хитойнинг уйғурларга қарши сиёсати дастакланиши “тарихий шармандалик” деб аталди\nСиёсатшунос Камолиддин Раббимов Ўзбекистон ҳукуматининг Хитой раҳбарияти томонидан уйғурларга қарши юритилаётган репрессив сиёсатни қўллаб-қувватлашини “тарихий шармандалик” деб атади. “Давлатда қадриятлар ва тамойиллар бўлмаса, жуда қийин бўлар экан, жуда шармандали бўлар экан. Ўзбекистон, оғзи билан “СССР бизга кўп зулм қилди, бизни репрессия қилди. Мана, хайрият мустақил бўлдик” дея туриб, қўллари билан Хитойнинг уйғурларга инсоният тарихида кам учрайдиган репрессияларини қўллаб-қувватлаяпти”, деб ёзди К. Раббимов Фейсбукдаги саҳифасида. Сиёсатшунос қўшни Қирғизистон ва Қозоғистон Хитой қатағонини оқловчи баёнотни дастаклашдан тийилгани, Ўзбекистон ҳам ҳеч бўлмаса бетараф мақомда қолгани маъқул эканини таъкидлаган.\nМаҳаллий матбуот хабарига кўра, Ўзбекистон ҳам БМТга Хитойнинг Шинжондаги уйғурларга муомаласини қўллаб-қувватлаб мурожаатнома ёзган 50 мамлакат сафига қўшилган.\nБМТ, Европа Иттифоқи каби халқаро тузилмалар ҳамда ўнлаб Ғарб мамлакатлари Шинжон-Уйғур мухтор районида яшовчи бир миллионга яқин мусулмон лагерларда ушлаб турилгани учун Хитой раҳбариятини кескин танқид қилиб келади. Расмий Пекин эса мусулмон уйғурлар “қайта тайёрлаш лагерлари”да тарбияланаётганини иддао қилади.\nСамарқандда ўз жонига қасд қилган аёлнинг жасади Қашқадарёдан топилди\nСамарқандда 4 боланинг онаси бўлган Г. Ҳ. исмли аёл Дарғом каналига ўзини ташлаб, жонига қасд қилди (“Даракчи”, 1 август). Аёлнинг ёнида бўлган 6 яшар қизчасини канал яқинидаги фуқаро қутқариб қолган. Ургут тумани “Украч” маҳалласи оқсоқолига кўра, марҳуманинг турмуш ўртоғи Россияда чилангарлик қилиб келаётган эди. Ҳужжатларини йўқотгани сабаб Ўзбекистонга қайтиши муаммо бўлаётган эди. Марҳуманинг қайнакаси у ўша куни “онамникига бораман” деб чиқиб кетгани, кейинроқ жонига қасд қилгани хабари келганини маълум қилган. Аёл нима сабабдан ўзини каналга отгани сабаби ҳозирча аниқ эмас. Қайд этилишича, Самарқандда жонига қасд қилган аёлнинг жасади 145 километр узоқликда, Қашқадарё вилояти Чироқчи туманидан топилган.


Ўсмирлар орасида ўз жонига қасд қилиш - BBC News O'zbek\nЎсмирлар орасида ўз жонига қасд қилиш\nВалерия Перассо Би-би-си Жаҳон хизмати мухбири\nРуҳий саломатлик ҳақида гапирмаслик ёшлар ҳаётини хавф остига қўймоқда.\nЎз жонига қасд қилиш 15 дан 29 гача бўлган ёшлар орасидаги ўлимга сабаб бўлувчи иккинчи йирик омилдир. Лекин шунга қарамай, жамиятларда бу мавзу табу деб ҳисобланади, яъни очиқ-ошкор гапирилмайди. Ҳозирда мутахассилар виртуал дунё орқали рўй бераётган таҳдид-ҳақоратлар ва ижтимоий тармоқлар воситасида тарқаётган ғоялар муаммони чуқурлаштириб юборганлигини айтиб, ҳукуматларни бунга эътибор қаратишга даъват қилмоқдалар.\nImage caption "Бу менинг ёдимдан ҳеч қачон кўтарилмаса керак". Габби Дикс\n"Ўз жонингга қасд қилиш илинжида бўлсанг, одамлар буни жиноят деб ўйлашади. Аслида бундай эмас", дейди ўз жонига қасд қилишга бир неча бор қўл урган 20 ёшли Лоурен Болл.\nАниқроқ айтсак, у бунга олти маротаба уринган. Охирги маротаба 2014 йили.\n"Оилам учун бу жуда мураккаб вақт эди", дейди у Би-би-си билан суҳбатда.\nГабби Дикс ҳам яккаю-ягона фарзанди Иззи ўсмир сифатида қийин вақтни бошидан кечираётганидан хабардор эди. Аммо ўз жонига қасд қилади деб ҳеч ўйламаганди.\n"Бу менинг ёдимдан ҳеч қачон кўтарилмаса керак", дейди бундан икки йил аввал 14 ёшида Британиянинг Девон минтақасида ўзини ўлдирган Иззининг онаси.\nБаъзи жамиятларда руҳий касалликлар мавзуси охирги вақтларда кўтарила бошлади. Лекин баъзиларида ҳануз сукут сақланмоқда. Айни вақтда мутахассилар бу "эпидемия" борасида зудлик билан чора кўрилиши кераклигини айтмоқдалар: ўсмирлар орасида ўз жонига қасд қилиш кўпаймоқда.\nЖаҳон Соғлиқни сақлаш ташкилотига (ЖСТ) кўра, бу мавзу жуда кўпдан бери табу бўлиб келган.\nОхирги вақтларда кенг қулоч ёйган ижтимоий "трендлар" - виртул оламдаги ҳақорат ва пўписалар, ғояларнинг ижтимоий вирус каби тарқаши бу тилга олинмас муаммони янада чуқурлаштириб, кўпроқ сондаги ёшлар ҳаётини ҳавф остига қўймоқда.\n"Ўз жонига қасд қилиш жуда мураккаб муаммо. Аксар ҳолларда унга итарувчи омил ягона бўлмайди. Бундан ташқари, ёшлар ўртасидаги ўз жонига қасд қилиш ҳоллари яхши ўрганилмаган ва тадқиқ қилинмаган", дейди Британияда суиқасдларнинг олдини олиш билан шуғулланадиган Samaritans ташкилотининг бошқарувчи директори Рут Сазерланд.\nБир нарса аён - ЖСТ маълумотларига кўра, йилига жаҳон бўйлаб 800 минг инсон ўз жонига қасд қилади. Ва ҳар бир оламдан ўтган шахсга яна 20 нафар суиқасд уриниши муваффақиятсиз бўлган инсон тўғри келади.\nФото муаллифлик ҳуқуқи DIX FAMILY\nImage caption 14 ёшли Иззи Дикснинг ўз жонига қасд қилиши Британиядаги кенг баҳсларга туртки берди.\nУмуман олганда ёши 70 дан ошганлар орасида ўз жонига қасд қилиш ҳоллари кенг тарқалган. Лекин баъзи мамлакатларда бу ҳолат кўпинча ёшлар орасида учрайди. Аҳвол шунга бориб етганки, 15 дан 29 гача бўлганлар орасидаги ўлимга олиб келувчи сабаблар орасида ўз жонига қасд қилиш иккинчи йирик омил ҳисобланади.\n"Бу ёшдагилар орасида ўз жонига қасд қилиш йўл ҳаракати фалокатларидан сўнг иккинчи ўринда туради. Бундан ташқари, жинс нуқтаи назаридан қарасангиз, 15-29 да бўлган аёллар орасида ўз жонига қасд қилиш ўлимга олиб келувчи омиллар орасида биринчи ўринда туради ", дейди ЖСТ мутахассиси Александра Флейшманн.\nЛекин бу ҳол бутун жаҳон бўйлаб тенг маънода эмас\n2012 йили ЖСТ томонидан чиқарилган маълумотларга биноан, ўз жонига қасд қилиш глобал муаммодир.\nРост, фаровон ва камбағал мамлакатлардаги рақамлар тенг эмас. Аслида, жаҳонда содир этилган ўз жонига қасд қилиш ҳолларнинг 75 фоизи камбағал давлатларда рўй беради.\nМуҳими яна шуки, фаровонлик даржасидаги фарқ, айниқса, ўсмирлар ҳаётига катта таъсир кўрсатади.\nБу маълумотларга асосланган графикка кўз ташласангиз, у қадар фаровон бўлмаган мамлакатларда ўз жонига қасд қилиш ҳоллари айнан 15-29 ёш орасида рўй беришини кўриш мумкин.\nЛекин фаровон мамлакатларда бу ҳолат кузатилмайди ва ёшлар ҳаёти кўпроқ камбағал мамлакатларда хавф остида эканлиги ҳақидаги хулосага етаклайди.\nЭнди жинс нуқтаи назаридан қарайлик: ўз жонига қасд қилганлар орасида аёлларга қараганда эркаклар кўпроқ.\n"Қизлар орасида ўз жонига қасд қилиш уринишлари кўпроқ, лекин йигитлар кўпроқ "ишни охирига етказадилар", дея тушунтиради доктор Флейшманн.\n"Бу фарқнинг ортида турган омил жамиятларда "эркакларнинг эркак бўлишлари керак"лиги борасидаги қарашлардир", дея тушунтиради Сазерланд.\nЛекин камбағал мамлакатларда эркак ва аёллар орасида ўз жонига қасд қилиш ҳоллари ўртасидаги фарқ камроқ экан.\nФаровон мамлакатларда эркаклар аёлларга қараганда, уч маротба кўпроқ ўз жонига қасд қилсалар, камбағал ва ўртаҳол мамлакатларда бу фарқ атиги ярим баробар.\nХавотирли ери шуки, жаҳонниннг баъзи минтақаларида ўз жонига қасд қилиш 15-19 ёшда бўлганлар орасидаги ўлимга сабаб бўлувчи асосий омилга айланган. Масалан, Жануби-шарқий Осиё мамлакатларида.\nЎсмирлик ёшида бўлган ва оламдан ўтган ҳар олти қиздан бири ўз жонига қасд қилган.\n"Тахминимиз шуки, у минтақада ўз жонига қасд қилишнинг «самаралироқ» йўлларига етишиш осонроқ ва ёрдам етказиш имконлари камроқ", дейди Флейшманн.\nОгоҳ берувчи белгилар\nМутахассисларнинг айтишларича, ўз жонига қасд қилиш "бирданига бир куни" рўй бериб қолмайди. Ўтказилган тадқиқотларга кўра, ўзини ўлдирган ўсмирлардан 90 фоизи қайсидир даражада руҳий саломатлик муаммосига эга бўлганлар.\nБу ўринда тушкунликдан (депрессия) тортиб, вос-вос, зўравонлик ва гиёҳванд моддаларга муккасидан кетиш тилга олинади.\nЛекин бошқа томондан яшаш шароитининг ўзгариши, мактаб ва дўстлар билан муаммолар ва жинсий мойиллик юзасидан ноаниқлик ҳам омиллар сифатида келтирилади.\nШунинг учун мутахассилар эрта огоҳ берувчи хавотирли белгиларга эътибор қаратиш кераклигини айтмоқдалар.\nБу ҳафта Британия олийгоҳларига янги талабаларнинг келиб қўшилишлари кузатилар экан, Samaritans ташкилоти ёшлар орасида ўз жонига қасд қилиш ҳолларининг олдини олиш бўйича кампания ўтказмоқда.\n"Олийгоҳдаги ҳаёт кўпда қувноқ, жўшқин ва ўз-ўзини билиш томон сафар сифатида тақдим этилади. Кўплар учун шундай бўлиши мумкин, лекин баъзилар учун уйдан бошқа жойга кўчишнинг ўзи катта бир муаммога айланади", дейди ташкилот бошқарувчи директори.\nЛекин руҳий муаммоларга юз тутаётган ҳар бир ўсмир ҳам ўз жонига қасд қилавермайди. Бундан ташқари, муаммо ҳақида ошкора гапирмаслик ва ҳатто баъзи мамлакатларда ноқонуний дея кўрилиши аниқ маълумотларни қўлга киритишни мушкуллаштиради.\nҲақорат ва охирги вақтларда Интернет орқали пўписа-таҳдидлар ўз жонига қасд қилиш ҳолларига қарши курашувчилар томонидан яқиндан ўрганилмоқда.\nАҚШнинг Жароҳатларнинг олдини олиш агентлигига кўра, ҳақорат ва ўз жонига қасд қилиш орасида боғлиқлик бор, лекин бу боғлиқлик содда ва тўғридан-тўғри боғлиқлик эмас.\n"Ҳақоратга учраган ўсмир ва ёшлар ўз жонига қасд қилиш билан боғлиқ амалларга қўл урганлари ҳақида ҳам кўпроқ хабар берадилар... Лекин ўз жонига қасд қилишнинг асосий омили ҳақорат, дея айтиш тўғри эмас ва ҳатто зарарлидир. Чунки "ҳақоратга тегишли жавоб ўз жонига қасд қилиш экан" деган фикрни келтириб чиқариб, устига-устак бу амалга тақлид қилиш каби хавфли ҳолатни ҳам келтириб чиқариши мумкин".\nБаъзи тахминларга кўра, ўз жонига қасд қилишлар ҳақида матбуотдаги "оламшумул" хабарлар ҳам тақлид қилувчиларга туртки бериши мумкин. Мутахассислар буни "ижтимоий вируснинг тарқаши" дея атайдилар.\nСазерланднинг айтишича, матбуотда ўз жонига қасд қилишни ёритишнинг ижобий йўлларидан бири одамларни лозим тақдирда ёрдам сўраб мурожаат қилишларига даъват қилишдир.\nБундан ташқари, экспертлар ҳукуматлар томонидан қўлланган ва молияланган ўз жонига қасд қилишларнинг олдини олишнинг узоқ муддатли стратегияси мавжуд бўлиши кераклигини айтмоқдалар.\nЖаҳон Соғлиқни сақлаш ташкилотига кўра, бу каби стратегия ҳозирча жаҳоннинг 28 мамлакатида мавжуд.\n"Масалан Финляндияда жаҳонда биринчилардан бўлиб бу каби стратегия ишлаб чиқилган ва охирги 10 йил мобайнида у ерда ўз жонига қасд қилиш ҳоллари 30 фоиз камайган", дейди доктор Флейшманн.


ЎзА - 200 дан ортиқ рангтасвир асарлари намойиш қилинмоқда\n26.12.2018 Чоп этиш версияси\n200 дан ортиқ рангтасвир асарлари намойиш қилинмоқда\nЎзбекистон Бадиий академияси Марказий кўргазмалар залида анъанавий “Табиат ва рассом” кўргазмаси очилди.\nУнда давлат ва жамоат ташкилотлари вакиллари, маънавият тарғиботчилари, ижодкорлар, таниқли рассомлар, талаба-ёшлар, кенг жамоатчилик ҳамда оммавий ахборот воситалари ходимлари иштирок этди.\nМанзара – рассомлар ижодида муҳим жанрлардан бири ҳисобланади. Мамлакатимизда романтик руҳият касб этадиган асарлари билан ажралиб турадиган рассомлар гуруҳи – Анвар Мирсагатов, Янис Салпинкиди, Серсенбай Бойбасинов, Евгений Гадецкий, Валерий Енин, Дилором Мамедова ва ёш авлод вакиллари манзара жанрида ижод қилмоқда. Мазкур анъанавий кўргазмада юртимизнинг манзара санъати усталарининг 200 дан ортиқ рангтасвир асарлари намойиш қилинмоқда.\n– Давлатимиз раҳбарининг 2017 йил 3 август куни юртимиз ижодкор зиёлилари билан бўлиб ўтган учрашувида белгилаб берилган вазифалар рассомларимиз ижодида ўзининг яққол ифодасини топмоқда, – дейди Ўзбекистон Бадиий академияси раиси Акмал Нуриддинов. – Бу жиҳатлар ёшларни ҳар томонлама қўллаб-қувватлаш, тасвирий санъатга меҳри баланд ўғил-қизларни янада кўпроқ илҳомлантириш, янги-янги ижодий марралар сари руҳлантиришга кўмаклашади.\nШунингдек, кўргазмада йил давомида Бадиий академия фаолиятини ёритишда, ривожлантиришда ҳамда қўллаб-қувватлашда яқиндан ёрдам берган давлат идоралари вакиллари, журналист, ижодкорларга сертификат ва эсдалик совғалар топширилди.\nКўргазма 2019 йилнинг 15 январигача давом этади.\nГулноза Бобоева, Аъло Абдуллаев (сурат), ЎзА


16 апрел куни Ўзбекистоннинг шимолий ҳудудларида ёмғир ёғиши мумкин\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 14-16 даража илиқ, кундузи 30-32 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади, баъзи жойларда чанг билан 17-22 м/с гача кучайиши мумкин. Ҳарорат кечаси 12-17 даража илиқ, кундузи 20-25 даража иссиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда чанг билан 17-22 м/с гача кучайиши мумкин. Ҳарорат кечаси 14-19 даража илиқ, кундузи 30-35 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 14-19 даража илиқ, кундузи 30-35 даража иссиқ бўлади.\nҚашқадарё ва Сурхондарё вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 14-19 даража илиқ, кундузи 31-36 даража иссиқ бўлади.


Дирк Кюйт "Фейеноорд" бош мураббийи лавозимидан истеъфога чиқарилди\n2 февраль, 2021, 21:10\nУ энди бошқа жамоада ишлайди.\nРоттердамнинг "Фейеноорд" клуби бош мураббийи Дирк Кюйт ўз лавозимидан истеъфога чиқарилди. Бу ҳақда клуб расмий сайти маълум қилди.\n“Ҳамма "Фейеноорд" мени англатишини билади. Клубда ишлаган йилларим катта тажриба орттиришимга ёрдам берди. Бизнинг йўлларимиз яна кесишишига ишонаман, аммо энди мен учун фаолиятимни бошқа жойда давом эттириш муҳим”, - деди голландиялик мутахассис.\n40 ёшли Кюйт "Фейеноорд" сафида 2018 йилдан буён фаолият юритиб келаётган эди. У футболчилик фаолияти давомида "Утрехт", "Фейеноорд", "Ливерпуль", "Фенербахче", "Фейеноорд" ва "Квик Бойз" клубларида тўп сурган.


Туркия Ойга учириш учун мўлжалланган гибрид ракетани ишлаб чиқди\nТуркия гибрид ракета ишлаб чиқди, уни Ойга юбориладиган миссияга жалб қилишни режалаштирмоқда, деб ёзади «РБК» Саноат ва технологиялар вазири Мустафо Варанкка таяниб.\nУнинг сўзларига кўра, миссия икки босқичда амалга оширилади: 2023 ва 2028 йилларда. Биринчи босқич доирасида Анқара Ойга учувчиси космик қурилмани олиб чиқади. «Ерга яқин орбитага биринчи парвозни халқаро компаниялар билан ҳамкорликда амалга оширамиз. Аммо бизнинг қурилма Ерга яқин орбитага ўзига хос миллий ракетамиз воситасида етказилади», — деди у.\nВазир 28 февраль куни Delta V Space Technologies Inc. компанияси объектларига ташриф буюрди, у 2017 йилдан буён коинот соҳасидаги лойиҳалар билан шуғулланади. Унинг сўзларига кўра, компания гибрид двигателларнинг ўзига хос технологиясини ишлаб чиққан.\n9 февраль куни президент Ражаб Тоййиб Эрдўғон Туркия миллий космик дастурини тақдим этди, у ўнта банддан иборат. Унинг доирасида Анқара ўз космодромини қуриб, коинотга турк космонавтини учирмоқчи, шунингдек, ҳарбий ва фуқаролик эҳтиёжлари учун янги сунъий йўлдошларни учирмоқчи. «Дастурнинг асосий ва энг муҳим миссияси — республикамизнинг юз йиллиги нишонланадиган йилда (2023 йил) Ойга биринчи қўнишни амалга ошириш», — деди Эрдўғон.\nВаранкнинг сўзларига кўра, дастур Туркияни «космик соҳада олий лига»га олиб чиқишга қаратилган.\nЭслатиб ўтамиз, январь охирида Туркия президенти Ражаб Тоййиб Эрдўғон SpaceX раҳбари Илон Маск билан телефон орқали суҳбат ўтказиб, улар Туркиядаги давлат ва хусусий компаниялар билан SpaceX’нинг турли соҳаларда, биринчи навбатда космик технологиялар ҳамда сунъий йўлдошлар қуриш соҳасидаги ҳамкорлик масалаларини муҳокама қилган эди.\nКиритилди: 11:59 01.03.2021. Ўқилди: 675 марта. Фикрлар сони: 0 та.\nРасмий веб-сайтларимиз талабга жавоб берадими?


Спортчининг карантин ва ўз-ўзини яккалаш шароитида таомномаси\nКарантин ва ўзини изоляция қилиш шароити кўплаб спортчиларимиз учун янгиликдир. Бу муқаррар равишда стрессга олиб келади. Бундай вазиятда парҳез қилиш қийин кечади. Спортчи учун яна бир салбий омил – бу мусобақаларни номаълум муддатга бекор қилинишидир. Бу тўғри овқатланиш мотивациясини камайтиради.\nУшбу муаммони ҳал қилиш учун биз карантин пайтида атлетларимизга спорт формаларини йўқотмасликка ёрдам берадиган оддий усулларни таклиф этамиз.\nЎз-ўзини назорат қилиш. Овқатланиш кун тартибини назорат қилишнинг муҳим усули таомни фотосурат шаклида сақлашдир. Бирор нарса ейишдан олдин уни расмга оласиз.\nФотосуратлар рационни холис баҳолаш ва ўз вақтида тузатишга ёрдам беради.\nОвқат ҳажмини аниқлаш учун юқоридаги расмда кўрсатилганидек, ўлчов воситаси сифатида тарелка ёнига кафтингизни қўйишингиз керак.\nТаомномани холис баҳолаш учун марказ тезкор штаби спорт нутрициологи (овқатланиш бўйича мутахассис) билан алоқа ўрнатди. У исталган пайтда саволларга жавоб беришга тайёр.\nТери ажинларининг вазни, ҳажми ва қалинлигини кузатиб боринг. Эрталаб, оч қоринга, ҳожатхонага боргандан кейин шахсий вазнни ўлчаб кўриш лозим. Динамикани билиш учун оғирлик қайд этиб борилиши керак. Ҳафтада бир марта ҳажмлар ўлчанади ва ёғ миқдори ҳисоблаб чиқилади.\nПаст жисмоний фаоллик асосида рационингизни режалаштиринг. Aфсуски, уйдаги машғулотлар асосий машғулот даврида бўлгани каби бир хил юкламани таъминламайди, истеъмол қилинган калориялар сони эса бир хил даражада қолмоқда. Ёки камайтирилган юкламалар фонида иштаҳа тушади ва спортчи вазн йўқотишни бошлайди. Шунинг учун овқатланишнинг калория таркиби тўғри танланиши керак. Рационингиз эҳтиёжга жавоб берадиган асосий мезон бу оғирлик ва ҳажмда ижобий ёки салбий динамиканинг йўқлиги. Aгар вазн ўсишни бошлаган бўлса – кўп овқатланяпсиз, аксинча, пасая бошласа – бу етарли эмас.\nЁрдам учун профессионалларга мурожаат қилишга тортинманг. Биз сиз учун бу қийинлигини тушунамиз. Шунинг учун сизга ёрдам беришни ўз бурчимиз деб биламиз. Марказнинг диетологининг Телеграмдаги саҳифаси суткасига 24 соат давомида ишлайди. Мурожаатларингизни +998903709602 рақамига юборишингиз мумкин.\nХалқаро тоифадаги спорт устаси (баландликка сакраш)...


Ўзбекистон яна энг порахўр давлатлар ичида\nTransparency International халқаро ташкилоти Ўзбекистонда ўтган йил давомида коррупция даражаси янада ошганини айтмоқда. Жаҳон бўйлаб коррупция муаммосини ўрганадиган ташкилот 2011 йилги Коррупция даражасига оид ҳисоботига илова қилинган рўйхатда Ўзбекистон 182 давлат ичида 178 ўринга қўйилган.\nКоррупция муаммоси Афғонистон, Мянмар, Шимолий Корея ва Сомалидагина Ўзбекистондан ёмонроқ деган хулосага келди ҳисобот муаллифлари.\nTransparency International ташкилоти директор ўринсбоари Миклош Маршалл Озодлик билан суҳбатда, Ўзбекистон энг коррупциялашган давлатлар рўйхатидан жой олганини бундай изоҳлади.\n- Ўзбекистон ва Туркманистон каби мамлакатларда, ҳақиқатан, вазиятни ўта қоронғу деб тасвирлаш мумкин. Бу мамалкатларда ҳеч қанадй жавобгарлик йўқ, ҳукумат элитаси ўзини ҳеч ким олдида умуман жавобгар деб ҳис этмайди. Сиёсий мухолифат йўқ, фуқаролик жамияти йўқ, эркин матбуот йўқ, шунинг учун бу мамлакатларда жамият деярли тўла ёпиқ ҳисобланади ва оқибатда яхши томонга ўзгариш ҳам йўқ, дейди Transparency International ҳисоботи муаллифларидан бири.\nМаршалл чуқур илдиз отган коррупция давлатларни охир-оқибат ҳалокатли оқибатларга етаклашига мисол ўлароқ, Яқин Шарқ ва Шимолий Африкада жамоатчилик норзилиги Араб Баҳори ҳодисаларида ўз ифодасини топганини қўшимча қилди.\nКоррупция муаммосидан ҳоли давлатлар сифатида одатдагидек Скандинавия давлатлари келтирилади ҳисоботда. Рейтингдаги биринчи ўринни эса Янги Зеландия эгаллади.


"Турон" "Қўқон-1912"га ютқазди, яна бир мураббий кетди\n31 май, 2021, 22:51\nТеглар:Турон | Суперлига | ФК Қўқон-1912\nЖамоа йиғини давом этяпти.\nСуперлигада ғалабасиз сериясини давом эттираётган дебютант – “Турон” клуби ҳам ўз лагерида чемпионатнинг навбатдаги турига тайёргарликни давом эттирмоқда. Ислом Исмоиловнинг истеъфосидан кейин энди унинг дадаси – Мурод Исмоилов ҳам “Турон” билан хайрлашди. Бунга қадар у ёшлар жамоасини бошқариб келаётганди.\nПольшалик мураббий қўл остида шуғулланаётган “Турон” жамоаси куни кеча “Қўқон-1912”га қарши назорат учрашувида иштирок этди. Мазкур ўйинда 0:1 ҳисобида қўқонликларнинг қўли баланд келди. Қизиғи, ушбу клублар иштирокида чемпионатнинг 1-тур доирасида “Турон” майдонида бўлиб ўтган ўйинда ҳам “Қўқон-1912”нинг қўли баланд келган – 1:2.\nРежага кўра, “Турон” 5, 9 ҳамда 12 июнь кунларига ҳам ўртоқлик учрашувлари мўлжалланмоқда.\nЎртоқлик учрашуви. "Сурхон" "Қўқон-1912"га имконият қолдирмади


HISTORY - 2/3 - UzTV New York, Inc.\nҚЎҚОН МУЗЕЙИДА 14 МИНГГА ЯҚИН ЭКСПОНАТЛАР САҚЛАНМОҚДА\nМустақиллик йилларида мамлакатимизда буюк аждодларимизнинг бебаҳо ижоди ва умрбоқий асарларини англаш, илмий, адабий маданий меросимизни холисона ўрганишга муҳим аҳамият қаратилди. Хусусан, ўзбек адабиётининг катта қисмини белгиловчи Қўқон адабий муҳити, ўз даврида ушбу қадимий шаҳарда ижод этган алломаларнинг бизгача етиб келган нодир қўлёзмалари, дурдона асарларини асраб-авайлаш, ўрганиш ва уни келгуси авлодларга етказиш борасида қатор эзгу саъй-ҳаракатлар […]\nЎЗБЕКНИНГ БУЮК БОБОСИ\nШу йилнинг дастлабки ҳафтасида Бухорода «Ибн Синонинг илмий-маънавий мероси – башарият учун бебаҳо хазина» мавзуида республика илмий-амалий анжумани бўлиб ўтди. Икки кунлик тадбир мобайнида Абу Али ибн Синонинг биз авлодларга қолдирган бой илмий мероси ва унинг бугунги кундаги аҳамияти хусусида фикр юритилди. Бу – юртимизда аждодлар ва авлодлар ўртасидаги мустаҳкам ришта абадий эканлиги, ота-боболаримизнинг бебаҳо […]\nШарқ алломалари ва мутафаккирлари ёш авлодни касбга йўналтириш бўйича тенги йўқ фикр, ғояларни илгари сурганлар, таълимотлар яратганлар. Илмий меросни синчковлик билан ўрганиш, таҳлил қилиш, тизимлаштириш ҳамда жаҳон фанининг мазкур соҳадаги ютуқлари билан таққослаш ўзлигимизни англаш имконини кенгайтириб, халқимизнинг жаҳон ҳамжамиятидаги обрў-эътиборини янада оширади. Миллий педагогикамиз тарихини, айниқса, ёш авлодни касбга йўналтириш бўйича аждодларимизнинг асрлар давомида […]\nҲар қандай халқ тарихини ўрганишда музей катта аҳамият касб этади. Фарғона вилоят ўлкашунослик музейи ҳам ўзининг тарихий мероси билан халқимизнинг бой ва ўзига хос тарихини тиклашда хизмати катта. Музей марказий осиё худудидаги энг машхур музейлардан бири бўлиб, у 1899-йили очилган. Музейнинг очилиш пайтида унинг фондида 2223 та буюм ва китоблар бўлган, хозирги кунда келиб музейимиз […]\nМарғилон: тарих ва бугун ҳамоҳанглиги\nМарғилон тўғрисидаги дастлабки ёзма маълумотлар 10 асрга тааллуқли. Ўша даврларда шаҳар “Марғинон” деб аталган ва кейинчалик ҳар икки номи ҳам ишлатилиб келинган. Марғилон номининг келиб чиқиши ҳақида аниқ бир маълумот йўқ. Айрим топонимистлар “марғ” – “майсазор”, “ўтзор”дан деб тахмин қиладилар. Марғилон “мурғ” ва “юнон” сўзларидан деган маҳаллий тўқима ривоят ҳам бор. Ибратнинг “Тарихи Фарғона” қўлёзма […]\nБуюк саркарда, давлат арбоби Амир Темурнинг ҳаёти ва фаолиятида нафақат Кеш, Самарқанд балки Ўрта Осиёнинг бошқа минтақалари ҳам муҳим ўрин тутган. Фарғона водийси бундан мустасно эмас. Тарихий манбааларда, жумладан, Низомуддин Шомий ва Шарофуддин Али Яздийларнинг “Зафарнома” асарларида Соҳибқирон бир неча марта Фарғонага қадам ранжида қилганлиги қайд этилган. Бизга маълумки, 1370 йилда Амир Темур бутун […]\n“ФАРҒОНА ТАРИХИГА ОИД МАЪЛУОТЛАР”\nФарғона Давлат университети ахборот ресурс маркази ўқув залида Ўзбекистон Республикаси Фанлар академияси Шарқшунослик институти етакчи илмий ходими, тарих фанлари доктори, профессор Аблат Хўжаевнинг “Фарғона тарихига оид маълумотлар” номли китоби тақдимоти бўлиб ўтди. Тарихчи ва хитойшунос олим, 9 монография ҳамда 230 дан зиёд илмий мақолалар муаллифи. А.Хўжаев Марказий Осиё ва Хитой муносабатлари, Буюк ипак йўли тарихи, […]\nМустақиллигимиз бизга иқтисодий юксалиш билан бир қаторда ўзлигимизни англаш, миллий тикланиш имкониятини берди. Бу эса, ўз навбатида, Буюк давлат қуриш йўлидан бориш шароитини яратди. Буюк давлат қуриш фақат маънавияти бой халқнинг қўлидан келади. Тарихини унутмаган халқнинг маънавияти бойдир. Тарих кишиларга аждодларимиздан қолган қадр – қимматни, меҳр-оқибатни ўргатади, одамийликдан сабоқ беради, миллий ғурурни юксалтиради, Ватанга бўлган […]\n1957-59 йилларда Қува шаҳристонида олиб борилган қазишмалар чоғида археологлар кутилмаганда Будда ибодатхонасига дуч келдилар. Бу ибодатхона Фарғона водийсида ягона бўлиб, ҳозирга қадар тадқиқотчиларнинг диққат эътиборида бўлиб келмоқда. Чунки Қувадаги бу иншоот мутахассисларнинг фикрича, Хитой билан Сўғд орасидаги ҳудудда ягона бўлган Будда ибодатхонаси эканлиги эътироф этилган Бундан ташқари мазкур нодир топилма VII асрда Фарғонада буддавийлик дини […]\nБуюк аждодларимиз жаҳон илми, маданияти ва адабиётига бетакрор ҳисса қўшганлар. Ана шундай алломалардан бири Алишер Навоий таърифлаганидек, «шуғулланган фанини санагандан кўра, шуғулланмаганини санаш осон» бўлган улуғ зот Камолиддин Ҳусайн ибн Али Воиз Кошифийдир. У тахминан 1440 йилларда Хуросон вилоятидаги Сабзавор шаҳрининг Байҳақ кентида туғилган. Ёшлигиданоқ воизлик – сўз санъати билан шуғулланган. Кошифий Сабзаворда тез орада […]


Сиз қандай юрасиз? – oliymahad.uz\nСиз қандай юрасиз?\nИнсон ўзининг эҳтиёжи сабабли доимо бир ҳолатдан бошқа ҳолатга ўтиб туради. Гоҳида ухласа, гоҳида ўтиради, гоҳида юрса, гоҳида югуришга тўғри келади. Баъзида ибодатга машғул бўлса, баъзида касбу ҳунар билан машғул бўлади. Мўмин киши қайси ҳолатда бўлмасин, албатта, ўша ҳолатга тегишли динида кўрсатилган одобларга риоя қилиши лозим бўлади. Зеро, динида унинг ҳаётидаги ҳар бир ҳолатига тегишли одоблар баён қилиб қўйилгандир. Шу маънода эътиборингизга пиёда юришга тааллуқли одобларни ҳавола этамиз.\nМўмин киши барча ҳолатларида дастлаб эзгу ният қилиши лозим бўлади. Агар бир дўстини зиёрат қилишга борса, ушбу зиёрати билан Аллоҳ таолонинг розилигини кўзлайди. Агар масжидга йўл олса, ибодатни адо этишга ният қилади. Агар касбу кор учун йўлга отланса, аҳли оиласига ҳалол ризқ топиш ниятини қилади. Агар бирор-бир ўйин ўйнамоқчи бўлса, ушбу ўйиндан олдин у билан соғлигини тиклашни, ибодатга қувватли бўлишни ният қилади. Шу маънода пиёда юришда ҳам мусулмонларга манфаат келтириш сингари эзгу ниятлар қилади.\nИккинчи одоб – ҳаром қилинган жойга бормаслик.\nМусулмон киши ҳаромга олиб борувчи ҳар бир қадамга гуноҳ ёзилишини, ҳаромдан сақланиб, ҳалолга юрилган ҳар бир қадамга эса савоблар ёзилишини билиши лозимдир.\nУчинчи одоб – кибр билан юришдан сақланиш.\nТакаббурлик қилиб юриш ёмон оқибатга олиб борувчи қаттиқ қайтарилган ишдир. Бу ҳақда Қуръони каримда шундай хабар берилган:\n“Ер юзида кибр-ҳаво ила юрма. Албатта, Аллоҳ ҳеч бир мутакаббир ва мақтанчоқни севмас”.\nУшбу оятни Ибн Касир раҳматуллоҳи алайҳ шундай тафсир қилган: “Ер юзида ўзига бино қўйган мутакаббир бўлиб юрмагинки, Аллоҳнинг ғазабига йўлиқиб қоласан. Шунинг учун Аллоҳ таоло: “Албатта, Аллоҳ ҳеч бир мутакаббир ва мақтанчоқни севмас”, – деган. Оятда келган مُخْتَالٍ калимаси “ўзига бино қўйган” маъносини, فَخُورٍ калимаси “бошқага мақтанувчи маъносини англатади”.\nТўртинчи одоб – ўртача тезликда юриш.\nЮришда ҳаддан зиёд тез ҳам, ниҳоятда секин ҳам бўлмасдан, ўртача ҳаракатланиш ҳам пиёда юриш одобидан ҳисобланади.\nБешинчи одоб – юришда орқасига алангламаслик.\nЮриб кетаётган киши агар орқасига аланглайдиган бўлса, бошқаларда у ҳақида турли гумонлар юзага келиши, ёки бирор нарсага қоқилиб кетиши каби турли нохуш ҳолатларга дучор бўлиши мумкин. Шунинг учун мўмин киши тўғрига қараб виқор билан юриши лозим.\nОлтинчи одоб – юришда сохта қўрқоқлик қилмаслик.\nБошқаларнинг эътиборини тортиш учун ўзини қўрқиб кетгандек қилиб кўрсатиш ёки ўзини касалликка солиш каби сохтакорликлар Аллоҳнинг ғазабига дучор қиладиган ишлар ҳисобланади. Шунинг учун мўмин киши судралмасдан шахдам юриши лозим бўлади. Умар розияллоҳу анҳу кўчада касалмандга ўхшаб юрган бир йигитни кўриб: “Касалмисан”, – деб сўради. У: “Йўқ”, – деб жавоб берди. Ҳазрати Умар уни дарралари билан бир уриб: “Бўлмаса дадил юргин”, – деб буюрди.\nЕттинчи одоб – дадиллик билан юриш.\nДадиллик билан юриш ҳам юриш одобларидан ҳисобланади. Дадиллик билан юриш деганда оёқларини судрамасдан шахдам қадамлар билан юриш тушунилади. Юришда пилдираб(жуда майда қадам билан) юриш, касалмандаларга ўхшаб “зўрға” юриш юришдаги одобсизлик ҳисобланади. Мусулмон киши виқор билан, ўзидаги куч-қувватни намоён қилиб юриши лозим. Зеро, ҳадиси шарифда айтилганидек: “Кучли мўмин кучсиз мўминдан кўра севимлидир”.\nСаккизинчи одоб – ман қилинган юришлардан сақланиш.\nМусулмон кишининг одоби уни қуйидаги юришлардан қайтариб туради:\n– мутакаббирлик билан юриш;\n– хавотир билан атрофга аланглаб, довдираб юриш;\n– ўлиб бораётган касалманддек судралиб юриш;\n– нозланиб юриш;\n– бирор заруратсиз йўрғалаб юриш.\nУшбулар мусулмон кишига ярашмайдиган юришлар ҳисобланади. Шунинг учун бундай номақбул юришлардан тийилиш лозим.\nТўққизинчи одоб – аёлларнинг кўча ўртасидан юришлари.\nМуслима аёлларнинг кўча четидан юришлари одоблари тақозоси ҳисобланади. Бу ҳақда ҳадиси шарифда шундай хабар берилган:\nعَنْ أَبِي هُرَيْرَةَ قَالَ قَالَ رَسُولُ اللهِ صَلَّى اللهُ عَلَيهِ وَسَلَّمَ لَيْسَ لِلنِّسَاءِ وَسَطُ الطَّرِيقِ. رَوَاهُ البْيْهَقِيُّ\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Аёлларга йўлнинг ўртаси (дан юришлари) жоиз эмас”, – дедилар”. Имом Байҳақий ривоят қилган.\nШунинг учун муслима аёллар йўл четидан одоб билан юришлари лозим бўлади.\nЎнинчи одоб – оёқ кийимнинг фақат бир пойини кийиб иккинчисини киймасдан юриш.\nМусулмон кишининг бир пой оёқ кийимини кийиб, иккинчисини киймасдан юриши ман қилинган ишни содир этиш ҳисобланади. Чунки бу ҳақда Пайғамбаримиз соллаллоҳу алайҳи васалламнинг алоҳида кўрсатмалари бор:\nعَنْ أَبِي هُرَيْرَةَ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ إذَا انْقَطَعَ شِسْعُ نَعْلِ أَحَدِكُمْ أَوْ شِرَاكُهُ\nفَلاَ يَمْشِي فِي إحْدَاهُمَا بِنَعْلٍ وَالْأُخْرَى حَافِيَةٌ لِيُحْفِهِمَا جَمِيعًا أَوْ لِيُنْعِلْهُمَا جَمِيعًا. رَوَاهُ مُسْلِمٌ.\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам: “Бирортангизнинг оёқ кийимининг тасмаси ёки боғичи узилиб кетадиган бўлса, бир оёғида оёқ кийим бор, наргиси яланг оёқ бўлиб юрмасин. Иккаласини ҳам ечиб қўйсин ёки иккаласини ҳам кийиб олсин”, – дедилар”. Имом Муслим ривоят қилган.\nЧунки бундай ҳолатда юриш мусулмон кишига ярашмайди, балки у шайтоннинг юриши ҳисобланади. Имом Таҳовий раҳматуллоҳи алайҳ “Мушкулул осор” асарида Абу Ҳурайра розияллоҳу анҳудан қуйидаги ривоятни келтирган:\nإِنَّ الشَّيْطَانَ يَمْشِي فِي النَّعْلِ الْوَاحِدَةِ\n“Албатта, шайтон битта кавушда юради”.\nБитта оёғи яланг оёқ бўлиб юриш мумкин эмаслигидан бунга тааллуқли бошқа маслалар ҳам келиб чиқади:\n– бошқа-бошқа оёқ кийимларни кийиб юриш ҳам мумкин эмас;\n– бошқа-бошқа рангдаги оёқ кийимларни кийиб юриш ҳам мумкин эмас.\nЎн биринчи одоб – аҳён-аҳёнда оёқ яланг бўлиб ҳам юриб туриш.\nБаъзида оёқ яланг юриб туриш бандадаги тавозега далолат қиладиган, ҳадиси шарифда тавсия қилинган иш ҳисобланади. Пайғамбаримиз соллаллоҳу алайҳи васаллам шундай деганлар:\nعَنْ فَضَالَةَ بْنِ عُبَيْدٍ كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَأمُرُنَا أَنْ نَحْتَفِيَ أَحْيَانًا. رَوَاهُ اَبُو دَاوُدَ\nФазола ибн Убайддан ривоят қилинади: “Набий соллаллоҳу алайҳи васаллам аҳён-аҳёнда оёқ яланг юришимизга буюрар эдилар”. Имом Абу Довуд ривоят қилган.\nБаъзида оёқ яланг юриб туриш соғлиққа ҳам ниҳоятда фойдали бўлиши исботланган. Фақатгина бундай юриш бетон устида ёки оёққа зарар бериши мумкин бўлган жойда бўлмаслиги керак. Балки, оёқ яланг юрса бўладиган тупроқ устида юриб турилса, мазкур кўрсатмага риоя қилинган бўлади.\nАллоҳ таоло барчамизни шариат кўрсатмаларига риоя қилиб яшаш бахтига мушарраф қилсин.\nОламлар Роббисига ҳамду санолар, Пайғамбаримиз Муҳаммад Мустафога ҳамда у зотнинг оилалари ва саҳобаларига салавот ва саломлар бўлсин!\n521200cookie-checkСиз қандай юрасиз?no\nОлдингиУзтозларга эҳтиром!КейингиҚадрият миллат кўзгуси


«Арсенал» бельгиялик ёш футболчини сафига қўшиб олди\nЯримҳимоячи Альбер-Мбойо Самби Локонга «Арсенал»га ўтди.\nЛондон клуби ушбу 21 ёшли футболчи билан кўп йиллик шартнома имзолагани ҳақида хабар берган.\n«Арсенал» Локонгани «Андерлехт»дан сотиб олди. У Самби ёзуви туширилган 23-рақамли футболкада ҳаракат қилади.\nЖурналист Фабрицио Романо маълумотига кўра, бельгияликлар клуби ушбу футболчиси учун 15 миллион евро трансфер пули ва 3,75 млн евро бонус олади.\nЎтган мавсумда бельгиялик футболчи чемпионатда 33 ўйинда иштирок этиб, 3 гол муаллифи бўлиб, 2 голга узатма берган.\nАввалроқ «Арсенал» «Вулверҳемптон»дан Рубен Невешни трансфер қилолмагач, эътиборини «Андерлеҳт» футболчисига қаратгани, клуб Локонга учун 20 млн евро сўраётгани, футболчининг ўзи ҳам Англия чемпионатига ўтишни истаётгани ва Италия клубларидан бўлган таклифларни рад этгани хабар қилинганди.


21 апрел 2021, Тошкент вақти: 01:35\nСурхондарё вилоятининг Шўрчи туманидан OzodMikrofonга қўнғироқ қилган 66 яшар Раҳматулла Акрамовнинг айтишича, маҳалла фикри инобатга олинмасдан ҳоким томонидан сайлаттирилган МФЙ раиси кам таъминланган оилаларга берилиши керак бўлган бюджет нафақа ва моддий ёрдамларни ўзининг яқин одамларига тарқатиб бергани вилоят Молия бошқармаси ревизорлари томонидан аниқланган:\n“Июнь ойида бўлган сайловда ҳозир ишдан олинган туман ҳокими, аввал маҳалла котиби бўлиб ишлаган пайтида бюджет пулини талон-торож қилгани учун судланган одамни раис қилиб қўйди. Халқ бундан норози бўлиб ҳокимга борди, лекин ҳоким одами барибир раис бўлиб сайлаттирилди. У раис бўлганидан сўнг уч ой ичида ўзига тўқ, мошинаси бор, муҳтож бўлмаган қариндошларига, яқин одамларига бола пули, нафақа пули, ёрдам пулини урра қилиб ёзишни бошлади. Мен бу ҳақда икки марта прокуратурага мурожаат қилдим.\nПрокуратура ўрганиб чиқиш учун туман молия бўлимига берди. Молия бўлимидан бир аёл келиб, раисга мени аризамни берибди. У бўлса, бу аризани МФЙ деворига ёпиштириб қўйиб, мана шу одамнинг аризаси сабаб 30 кишини болалар пули ва нафақасини бекор қилдим, деб халқни менга қарши қайради. Кейин вилоят КРУсидан келиб текшириб, раис давлат пулининг 62 миллион сўмини талон-тлрож қилганини аниқлади ва прокуратурага ёзиб берди. Лекин прокуратура бу ишга қонуний чора кўришни пайсалга солиб келмоқда”


Гундўған: «Мағлубиятни қандай тушунтиришни билмайман»\nМессиГундўғанГермания миллий жамоаси\nГермания миллий жамоаси яримҳимоячиси Илкай Гундўған ЖЧ-2022 саралаши 3-тури доирасида Шимолий Македониядан (1:2) учралган мағлубиятдан сўнг ўз фикрларини билдириб ўтди.\n«Буни қадай тушунтиришни билмайман. Рақибни менсимаслик керак эмаслигини билардик ва бу борада хато қилдик, деб ўйламайман. Вазиятлардан фойдаланиш борасида ишлашимиз керак, акс ҳолда муаммо ҳал этилмайди», – дея Гундўғаннинг сўзларини келтиради УЕФА расмий сайти.\nМаълумот ўрнида, Германия миллий жамоаси гуруҳда Арманистон (9) ва Шимолий Македониядан (6) сўнг 6 очко билан 3-ўринни эгаллаб турибди.


Табиатни муҳофаза қилиш масаласи, экологик муаммолар бизни ҳам четлаб ўтаётгани йўқ. Экологик талабларга доимо риоя қилиш фақатгина ижтимоий-иқтисодий, ҳуқуқий масала бўлиб қолмай, балки экологик сиёсатнинг асосига айланиши лозим. Чунки ушбу муаммолар мамлакатимиз эртаси билан бевосита боғлиқ.\nЎзбекистон Конституциясининг 55-моддасига кўра, «Ер, ер ости бойликлари, сув, ўсимлик ва ҳайвонот дунёси ҳамда бошқа табиий захиралар умуммиллий бойликдир, улардан оқилона фойдаланиш зарур ва улар давлат муҳофазасидадир». Ўзбекистон Республикасининг «Табиатни муҳофаза қилиш тўғрисида»ги ҳамда «Ер ости бойликлари тўғрисида»ги қонунларида ҳар бир шахснинг қулай атроф-муҳитга бўлган ҳуқуқлари ва экологик ҳуқуқбузарликдан унинг соғлиғига ва мулкига етказилган зарарнинг бартараф этилиши кафолатланиши белгиланган.\nХўш, бу қонунлар бугун ишлаяптими? Атроф-муҳит билан боғлиқ меъёрий ҳужжатларни кимлар бузмоқда?\nЭкология соҳасидаги жиноятлар учун жавобгарликни кўзда тутувчи жиноят қонунчилигини амалиётда қўллаш шуни кўрсатмоқдаки, улар умумий жиноятчилик миқдоридан фақат 0,1 фоизни ташкил қилади. Уларнинг ичида эса энг кўпини — 80 фоизини экинзор, ўрмон ёки бошқа дов-дарахтларга шикаст етказиш ёки уларни нобуд қилиш жинояти ташкил қилади.\nМамлакатимизда табиий муҳитни муҳофаза этиш, унинг ресурсларидан оқилона фойдаланиш бевосита Ўзбекистон Республикасининг қонунлари, табиатни муҳофаза қилиш, атмосфера ҳавосини асраш ва ундан фойдаланиш, ўсимлик ва ҳайвонот дунёси, муҳофаза этиладиган табиий ҳудудлар, ер, сув қонунчилиги, ер ости бойликлари қонунчилиги ва бошқа қонуний ҳужжатлари билан тартибга солинади. Экология соҳасидаги жиноятларнинг предмети табиий ҳолатдаги, табиий муҳитнинг турли компонентлари (масалан, ёввойи ҳайвонлар, қушлар, балиқлар, ёввойи ҳолда ўсаётган ўрмон ва бошқалар) ҳисобланади. Предмет сифатида табиий муҳитнинг алоҳида компонентлари ҳам бўлиши мумкин. Уларга инсон меҳнати сарфланган бўлса-да, улар табиий муҳитдан ажратиб олинмаган, фақат уларга ўзини ростлаб олиш учун ёрдам берилган. Масалан, кейинчалик ўрмон ёки зовурларга қўйиб юбориш учун кичик балиқларни ёки ёввойи ҳайвонлар болаларини парваришлаш ва шу кабилардир. Шундан келиб чиққан ҳолда, экология соҳасидаги жиноятлар предметининг моҳияти бевосита уларни иқтисодиёт соҳасидаги жиноятлардан фарқлайди.\nЭкология соҳасидаги жиноятларнинг объектив томони кўп ҳолларда ўзининг турли хил атроф-муҳитни муҳофаза этиш ва табиатдан фойдаланиш қоидаларини ҳаракат ёки ҳаракатсизлик орқали бузилиши билан тавсифланади. Бунда экология соҳасидаги жиноятларнинг барчаси зарурий белги сифатида маълум бир оқибатлар келтириб чиқаришини назарда тутади.\n🕔12:32, 15.06.2020 ✔464\n🕔14:23, 31.03.2020 ✔3140\n🕔14:22, 31.03.2020 ✔2408\n✔ 464 🕔 12:32, 15.06.2020\n✔ 3140 🕔 14:23, 31.03.2020\n✔ 2408 🕔 14:22, 31.03.2020\n✔ 2028 🕔 11:23, 06.03.2020\n✔ 3663 🕔 16:10, 29.11.2019


GM Powertrain-Uzbekistan 500 мингинчи двигателни ишлаб чиқарди\nФото: GM Powertrain-Uzbekistan\n24 ноябрь куни GM Powertrain-Uzbekistan (GMPT-Uz) заводи ўзининг 500 000 двигателини ишлаб чиқарди. Ушбу ҳодиса шарафига заводда барча ходимлар ва ҳамкорлар учун махсус байрам тадбири ташкиллаштирилди.\nХодимларга махсус совғалар, 500 мингинчи двигатель тасвири туширилган футболкалар тадбирдан бир кун аввал ҳадя қилинди.\nБайрам тадбири двигателни йиғиш линиясидан олиш билан бошланди. Ходимларнинг қарсаклари остида 500 мингинчи двигатель логистика омборига олиб ўтилди.\nGMPT-Uz бош директори Женифер Бигелоу ушбу ҳодиса GMPT-Uz заводи учун жуда муҳим эканини таъкидлаб ўтди. Ходимлар ва меҳмонлар фотосессияда иштирок этишди, шунингдек двигателга дастхат қўйишди.\nGM Powertrain Uzbekistan АЖ General Motors (АҚШ, ҚКда 52 фоизлик улуш) ва «Ўзавтосаноат» АК (48%) томонидан ташкил этилган. Корхона автомобиль двигателларини ишлаб чиқаришга ихтисослашган. Завод қуввати йилига 225 минг двигателни ташкил этади.\nДвигатель GM Powertrain-Uzbekistan


ИнтерФУТБОЛ :: Банкирликдан супертактикка айланган Маурисио Сарри\nБанкирликдан супертактикка айланган Маурисио Сарри\nАгар Маурицио Сарри «Зенит» таклифини қабул қилса, РПЛдаги кескинликка жон, рақибларига муаммолар бағишлаши аниқ. Чунки бу мутахассис ўзининг «Наполи»си билан бутун мавсум давомида «Ювентус»ни таъқиб этди.\nТўғри, чемпионлик унвонини тортиб ололмади. Аммо Туриндаги ўзаро қарама-қаршиликда Италия суперклубини қимматли уч очкосиз қолдиришни уддалади.\nЭнди эса янги муҳитда ўз омадини синаб кўришга аҳд қилган Сарри ихтиёридаги «Челси» ва «Зенит» вариантларидан бирини танлаш хусусида бош қотирмоқда. Хўш, Маурицио Сарри ким ва футболга қай тариқа кириб келган?\nМаурицио Сарри мураббийлик соҳасига ўта ғайритабиий тарзда кириб келган мутахассислардан бири. У ҳеч қачон юксак савияли футболчи мақомига кўтарилмаган. Ҳатто теледастурларда кўпроқ велопойгалар ва бокс беллашувларини томоша қиларди.\nЧунки унинг отаси шу спорт турларини хуш кўрган. Болалик давридан ўсмирликка ўтгач, Маурицио иқтисодчи ихтисоси бўйича таҳсил олди ва Сиенадаги машҳур «Моиде дей Паски» банкига ишга жойлашди.\nШу тариқа Европани кеза бошлаган ёш мутахассис Англия, Германия, Швейцария ва Люксембург каби давлатларда бўлди...\nБанкдаги фаолияти Саррига нима берди? Инглиз тилини ўзлаштириш имкониятини шунингдек, кўйлаклар ва костюмларга нисбатан нафратни.\nМураббийлик соҳасига ўтганидан кейин у расмий либослардан бутунлай воз кечди: «Менимча, спорт соҳасида фаолият юритадиган кишига шунга мос либосда юриш кўпроқ ярашади».\nБанк офисида ўтираркан, иш вақтининг тугашини сабрсизлик билан кутар ва ҳаваскор футболчиларга сабоқ бериш учун стадионга ошиқарди. Мазкур «иккиёқлама» ҳаётни у 40 ёшгача давом эттирди. Охир-оқибат 4-дивизион вакили - «Сансовино»дан таклиф олгач, зерикарли банкни тарк этди.\nБЕШ ЙИЛ САҚЛАНГАН СУКУТ\nМураббийлик фаолиятини 2000 йилда бошлаган Сарри анча вақт эътибордан четда юрди. Нисбатан рисоладаги жамоа - «Пескара»ни 2005|2006 йиллар мавсумида қабул қилиб олди. Аммо 2-лиганинг ўртамиёна жамоаси мақоми мутасаддиларни қониқтирмагач, истеъфога чиқарилди.\nКейинчалик «Ареццо», «Авеллино», «Верона», «Перужа», «Александрия» ва «Сорренто» клубларида ишлади. Қизиғи, ҳеч қайси жамоада узоқ қолиб кетмади. Лекин қандайдир хусусияти мутасаддиларни у билан шартнома имзолашга мажбур этарди. Балки ундаги ўзига бўлган ишонч ва ташаббускорлик бунга сабаб бўлгандир?!\nНиҳоят, беш йиллик изланишлар ўз самарасини берди - Сарри «Эмполи»ни «А» серияга олиб чиқди, жамоанинг кучлилар сафида муносиб тўп суришини таъминлади. Мауриционинг тактик маҳорати ва руҳшунослик иқтидори туфайли фахрий футболчилар иккинчи навқиронлик даврини, ёшлар эса мукаммалликни намойиш эта бошлашди.\nБир пайтлари Россияда чемпион жамоа бош мураббийини тамакисиз тасаввур қилишнинг иложи йўқ эди. Ҳа, гап Олег Романцев ҳақида кетаётгани ўз-ўзидан тушунарли. Сарри ҳам ана шу тоифадан.\nМураббийлар ўриндиғида чекиш тақиқланганига анча бўлди. Бироқ у ўзининг никотинга бўлган эҳтиёжини қондириш йўлини топишга уста. Эмполи стадионида Маурицио бирини қаторда ўтирган мухлислар билан улфатчилик қиларди, Неаполда эса вақти-вақти билан трибунага кўтарилишга одатланди. Ҳар куни у ўртача уч қути тамакини тутунга айлантиради.\n«Стадионга отланганда, ҳеч қачон «ишга кетяпман» иборасидан фойдаланган эмасман. Ишчи оиласида улғайганим сабабли, футболдаги фаолиятни машаққатли дейишларига тоқат қилолмайман. Оғир меҳнат деганда саҳарлаб заводга йўл олишни тушунаман.\nМураббийдан эса бор-йўғи шогирдларининг хатти-ҳаракатларига сайқал бериш талаб этилади» - эътибор берсангиз, италиялик мутахассиснинг мулоҳазалари нафақат файласуфларга хос, балки мантиқан асосланган ҳам. Боиси, у болалигидан китобга меҳр қўйган, кўп мутолаа қиларди.\nФутболга эса қизиқарли фан сифатида ёндашади. Тўғри, аксарият касбдошлари каби, у ҳам иримчи мураббийлар сирасидан. Масалан, қора рангни омадли, деб ҳисоблайди ва муҳим учрашувларга шу рангдаги либосда келади. Албатта, асосий эътиборини меҳнатсеварликка қаратиб, турли янгиликларни ўйлаб топади.\nАна шу ижодий изланиши Саррига завқ бағишлайди: «Машғулотларга раҳбарлик қиламан, видеолавҳаларни томоша қиламан, рақибларимиз ва ўзимга ёқадиган жамоалар тактикасини таҳлил қиламан. Хуллас, ҳар куни 13 соат вақтимни футболга сарфлайман».\nБиргина жарима зарбалари ва бурчак тўпларини амалга ошириш борасида Саррининг «Наполи»си 30дан ортиқ услублардан фойдаланади!\nБундан ташқари, ҳар куни бир учрашувдан кейин журналистларга нималар дейди, танаффус пайтида шогирдларини қандай иборалар билан руҳлантиради - буларнинг барчаси Саррининг ён дафтарчасига ёзиб қўйилган. Ҳайратланарли даражадаги саришта инсон!\nИжтимоий тармоқларда Саррининг шахсий саҳифаси йўқ. Бундай юмушларга у вақтини қизғонади. Лекин футболдаги замонавий технологияларни Маурицио ҳеч қачон инкор этмайди. Жумладан, Неаполга келгач, мураббий ўз машғулотларида камералар ёрдамида квадрокоптерлардан фойдаланишни йўлга қўйди.\nМашғулотдан кейин видеолавҳаларни таҳлил қилиб, ҳимоячиларнинг ўз ҳудудларида тўғри ёки нотўғри ҳаракатланганликларини аниқлайди. Айнан мудофаа чизиғига кўпроқ эътибор қаратади: «Футболда «энг яхши ҳимоя - ҳужум», деган ибора юради.\nЛекин охирги 50 йил натижаларидан хулоса чиқарадиган бўлсак, ўз дарвозасидан энг кам тўп олиб чиққан жамоа чемпион бўлганлиги ойдинлашади».\n«Эмполи»да Сарри 4-3-1-2 тактик схемасининг шайдоси эди. «Наполи» ўйинчиларидаги нисбатан юқори савия мураббийга томошабоп 4-3-3 услубига ўтиш имкониятини берди. Лекин фақат томошабоп, ижодий эмас. Чунки Маурицио пала-партишликни ёқтирмайди.\nШу боис, тезкор қарши ҳужумларда ҳам шогирдларидан кўрсатмаларга тўлиб амал қилишни талаб этарди. Унинг олдинги чизиқлардаги ўйинчилари катта иш ҳажмини бажариб, мунтазам равишда ўрин алмашиб турадилар.\nГамшик, Инсинье, Кальехон, Мертенс, яқин ўтмишда Игуаин каби иқтидор соҳибларининг «чархпалаги»дан омон чиқиш «А» сериясининг камдан-кам вакилига насиб этарди.\nТўғри, «Ювентус»нинг барқарор ўйини жанубликларни шоҳсупага кўтарилиш имкониятидан маҳрум этди. Лекин Саррининг шогирдлари Туриндаги ўзаро беллашувда чемпиондан устун келдилар. Муваффақиятга айнан фантастик прессинг ва қарши ҳужум санъати туфайли эришилди.\nМАНЧИНИ БИЛАН ЖАНЖАЛЛАШГАН\nТақдирнинг қалтис ҳазилини қарангки, яқин ўтмишда ўзаро келиша олмай қолган икки ҳамкасбнинг бири Питерни тарк этди, иккинчиси ташриф тадоригини кўраётган бўлиши мумкин - 2016 йилнинг январида «Наполи» Италия кубогининг чорак финалида «Интер» билан куч синашганди.\nҲозирда Италия терма жамоасига бош мураббий этиб тайинланган Роберто Манчини ўшанда «Интер»ни бошқараётганди. Асабий қарама-қаршилик якунида захира ҳаками янглишиб 5 эмас, 9 дақиқа қўшимча вақт берилганлигини маълум қилганди.\nМанчини у билан тортиша бошлади, можарога Сарри ҳам аралашди. Шу тариқа икки мураббий ўртасида даҳанаки жанг юзага келди. Манчинини ҳақорат қилгани учун Сарри кубок доирасидаги икки учрашувдан четлатилиб, 20 минг евро жарима тўлади.\nУНИ БЕРДИЕВ МАҚТАГАН\nЯнварь ойида «Бизнес Онлайн» нашрига интервью берган «Рубин» бош мураббийи италиялик касбдоши ҳақида илиқ фикрлар билдирганди:\n«Маурицио Сарри ҳузурига илк бор ташриф буюрганимда, у «Эмполи»ни бошқарарди. Ўшанда уни кўпчилик танимасди. Энди ушбу мутахассис «Наполи»ни шоҳсупага олиб чиқмоқчи. Бироқ мен «Эмполи»нинг бир нечта ўйинлари таҳлилидан кейин мукаммал ташкилотчиликка дуч келдим ва Саррига қизиқиб қолдим.\nБилсам, у ҳисобчидан чиққан мураббий экан. Демак, ёрдамчилари кучли мутахассислар бўлишса керак, деб ўйладим... Кейин учрашувга йўл олдим ва оддийгина спорт либосидаги самимий инсонга дуч келдим. Саррининг кучи - ташкилотчиликда. Интеллектуал салоҳияти эвазига юксак савиядаги ўйинни йўлга қўя олади.\nЁдимда, Сарри Эмполида юрганида вақтинча ишсиз қолган Спаллетти унга қўнғироқ қилиб, тактик машғулотларни бошлаш арафасида хабар беришини илтимос қилганди. Лучано ундан сабоқ олиш ниятида эди. Саррининг машғулотлари чиндан ҳам қизиқарли. Ундан улкан таассуротлар олдим. Мен учун Мауриционинг малакаси Гвардиоланикидан ҳам юқорироқ!»\nМаурицио Саррининг Санкт-Петербургга ташрифи хусусида «Спартак» бош мураббийи Массимо Каррера ўз фикрини билдирар экан, яна бир рақобатчининг пайдо бўлишидан мамнун эмаслигини яшириб ўтирмади:\n«Умид қиламизки, Сарри «Зенит»га ўтмайди. Малакали мураббий етакчилигида «Наполи» йилдан-йилга кучга тўлиб бормоқда. Жамоа «Ювентус»га деярли етиб олди. Ўйлашимча, Маурицио Неаполни тарк этмайди».\nP.S.: Дарҳақиқат, Маурицио Саррининг РПЛга келиши ажойиб қарама-қаршиликларга йўл очарди: россиялик тактика устаси Бердиев ўзига ёққан мутахассисга қарши ва «Ювентус»ни ёқтирадиган Каррера суперклубни тахтдан қулатаёзган ватандошига қарши! Агар Сарри «Зенит» таклифини рад этса, афсус-надомат ила уф тортишдан ўзга илож қолмайди.


Dekabr 31, 2020 - 0\nПольша Президенти Қирғизистон халқини табриклади\nПольша Президенти Анджей Дуда Қирғизистон Республикаси Президенти вазифасини бажарувчи Талант Мамитов ва Қирғизистон халқини Янги йил билан табриклади. «Польша халқи ва ўзим номимдан сизга ва Қирғизистон Республикаси фуқароларига кириб келаётган Янги йилда энг яхши омадларни тилайман. Янги йил гуллаб-яшнаши ва икки мамлакат ўртасидаги дўстона муносабатларнинг янада ривожланишига келсин «, – деди Анжей Дуда ўз табригида.\nМаданият, ХабарларLeave a comment\nРуминия Президенти Қирғизистон халқини табриклади\nРуминия Президенти Клаус Вернер Йоханнис Қирғизистон Республикаси Президенти вазифасини бажарувчи Талант Мамитов ва Қирғизистог халқини Янги йил билан табриклади. «Мен Европа Иттифоқининг Марказий Осиё бўйича янги стратегиясида таклиф қилинган барқарор ривожланишни қўллаб-қувватлаш бўйича ҳамкорлик имкониятларини қадрлаб, Руминия ва Қирғизистон ўртасидаги муносабатлар бундан кейин ҳам ривожланиб боришига ишонаман. Бундан ташқари, умид қиламанки, Қирғизистон қонун устуворлигини мустаҳкамлаш ва жамиятдаги барқарорликни ошириш бўйича…\nМиср Президенти Қирғизистон халқини табриклади\nМиср Араб Республикаси Президенти Абдулфаттоҳ Ал Сиси Қирғизистон Республикаси Президенти вазифасини бажарувчи Талант Мамитов ва Қирғизистон халқини Янги йил билан табриклади. «Ушбу имкониятдан фойдаланиб, Янги йил глобал муаммоларни бартараф этиш ва барчанинг тинч ва фаровон келажагига бўлган умидларимизни рўёбга чиқариш учун янги йўлларни очиб беришига чин дилдан умид қиламан», деди у. Шунингдек, 2021-йилда биз икки мамлакат алоқаларини дўстлик ва ҳамкорлик…\nСпортчи Дастан Шаршеев «Газпром» спорт мажмуаси раҳбарининг ўринбосари бўлди\nПойтахтдаги «Газпром болалар учун» спорт мажмуаси директори ва директор ўринбосарини тайинлади. Бу ҳақда шаҳар мэриясининг матбуот хизмати хабар бермоқда. Спорт мажмуаси раҳбари бўлиб Ишенбек Дуйсеев тайинланса, ўринбосар этиб спортчи Дастан Шаршеев тайинланди. У собиқ шаҳар мэри Балбақ Тулўбаевнинг ёрдамчиси эди. Энди шаҳар мерининг вазифасини бажарувчига Максимилиан Погиба ёрдам беради. Тегишли фармонларни Балбак Тулўбаев имзолаган.\nБош прокуратура «Манас» аэропортидаги 1,7 миллион долларлик зарарни ошкор қилди\nҚирғизистон Бош прокуратураси транспорт прокуратураси билан биргаликда «Манас» халқаро аэропорти ОАЖнинг шўба корхонаси — «Manas Management Company” ОАЖда барқарор схемани аниқлади. Таъкидланишича, компания расмийлари халқаро рейсларда юкларни ташиш учун чет эл компаниясига имтиёзлар беришган. Натижада чет эл компаниялари тоннаси учун 60 доллар тўлаган бўлса, бошқалар 95 евро тўлашган. Шундай қилиб, «Манас» халқаро аэропорти АЖ 2018 йил январидан 2020 йил…\n1 январдан Хитой билан чегарадаги “Тўруғарт” ва “Иркештам” назорат-ўтказиш пунктлари ёпилади. Чекловлар Хитой томонининг ташаббуси билан Янги йил байрами муносабати билан жорий этилди, деб хабар бермоқда Қирғизистон давлат чегара хизмати. “Торугарт” назорат-ўтказиш пунктида транспорт воситалари ва товарларнинг ўтиши 4 январда, “Иркештам” назорат-ўтказиш пунктида — 2 январда қайта тикланади. Хитой билан чегарадаги назорат пунктлари фақат Хитойдан Қирғизистонга товарларни олиб…\nЯнги йил арчалари Ўзган ва Аравон туманларидан ташқари Ўш вилоятининг барча туманларига ўрнатилди. Олой тумани маркази Гулча қишлоғида арча учун 25 минг сом маблағ сарфланди. Гулча қишлоқ ҳукумати раҳбари Суйўрбек Исаевнинг айтишича, ўтган йили ўрнатилган арча бу йил ҳам ўрнатилган. Бундан ташқари, ҳар бир муассаса ва корхона биноларининг фасадлари безатилди. Новқат шаҳар мэрияси кам таъминланган оилаларга бу йилги Янги…\nХитой, Тожикистон президентлари ва Дания қироличаси Қирғизистон халқини табрикладилар\nХитой Халқ Республикаси Раиси Си Цзиньпин, Тожикистон Республикаси Президенти Имомали Раҳмон ва Дания Қироличаси Маргрете II Қирғизистон Республикаси Президенти вазифасини бажарувчи Талант Мамитов ва Қирғизистон халқига табриклар юборишди.\nБу йил Аравон ва Ўзган туманида бирорта ҳам арча ўрнатилмади\nБу йил Аравон тумани қизил зонада бўлгани учун ҳеч қандай янги йил арчаси ёки кўнгил очиш уюштирилмаган. Янги йил совғалари кам таъминланган оилалар фарзандларига тарқатилади. Шунингдек, Ўзган туманида бирорта ҳам арча ўрнатилмаган. Бунинг ўрнига қишлоқ хўжалиги ярмаркаси ташкил этилмоқда. “Бу йил биз ҳеч қандай байрам тадбирларини уюштирмадик ёки арча ўрнатмадик. Байрамга ажратилган пулга 500 та эҳтиёжманд оилаларга 700 кг…\n«Ёқилғи ва озиқ-овқат маҳсулотлари нархи кўтарилади, одамлар тайёр бўлиши керак»\nҚирғизистонда 2021-йилнинг март ва апрель ойларида ёқилғи ва озиқ-овқат маҳсулотлари нархи кўтарилади, одамлар бунга тайёр бўлиши керак. Бу фикрни Чет эллик инвесторлар уюшмаси раиси Қайрат Итибоев «Марал» радиосига берган интервюсида айтиб ўтди. Унга кўра, ҳукумат яхши ахборот сиёсатини олиб бормаяпти. Иқтисодий муаммоларни ҳал қилиш учун капиталнинг чиқиб кетишини секинлаштирадиган йўлни топиш керак. Бундан ташқари, яқинлашиб келаётган сайловлар ички сармояларни…\nБОШ САҲИФА, ЖамиятLeave a comment\nМуфтий Мақсатбек Тўқтўмушев туғма прогериядан азият чеккан Рамазон ва Исломнинг уйига ташриф буюрди\nҚирғизистон мусулмонлари муфтийси Мақсатбек Тўқтўмушев Иссиқкўл вилоятига ташрифи чоғида туғма «прогерия» дан азият чеккан Қорақўлнинг икки фуқароси Рамазон ва Ислом уйида бўлди. Ушбу болалар дунё бўйлаб ноёб касалликдан азият чекмоқда. Улар ўз вақтларини беҳуда ўтказмасдан, пластилиндан турли хил эртак қаҳрамонларини ясашади ва кўл шаҳаридаги кўнгиллилари ёрдамида қисқа мультфилмлар тайёрлайдилар. Уларнинг асарлари тезда Интернетда тарқалди ва оммалашди. Рамазон ва Исломнинг ҳунармандчилигини…\nОктябрдан кейин чет элдан келишилган маблағларнинг келиши секинлашди\nҚирғизистон хорижий донорлардан 346,8 миллион доллар олди. Бундан ташқари, яна 427,6 миллион доллар кутилмоқда. Бу ҳукуматнинг 29-декабрдаги ҳисоботида айтилган. Қирғизистон ҳукумати пандемия бошланганидан бери хорижий банклардан 774 миллион 432,8 минг доллар олишга келишиб олган. Ушбу маблағнинг 597,4 миллиони кредит шаклида, 173,5 миллиони грант шаклида берилиши керак бўлган. Бироқ, келишилган маблағлар оқими октябрь ойидан бери секинлашгани кузатилмоқда. Масалан, 18-сентябрь кунги…\nҲиндистоннинг Ассам штатида исломий мактаблар ва мадрасалар тақиқланди\nҲиндистоннинг бош вазир Нарендра Моди тарафдорлари бўлган миллатчилар томонидан бошқариладиган Ассам штатида ислом мактаблари ва мадрасалар “етарли даражада билим бермагани” баҳонасида ёпиладиган бўлди. Штат ҳукумати барча мусулмон мактабларини ёпиш тўғрисида қарор чиқарди. Мухолифат ҳукуматнинг бу қарорини кескин танқид қилди ва уни “мусулмон озчиликка қарши қаратилган ҳужум” деб баҳолади. 30 декабрда қабул қилинган қарорга асосан 2021 йилнинг апрель ойигача штатдаги 700та…\nДунё, Инсон ҳуқуқлариLeave a comment\nСом долларга нисбатан деярли 20 фоизга пасайган. Йил якунлари\n2020-йилда сомнинг долларга нисбатан курси 19,6 фоизга пасайган. Бу Бишкекдаги валюта айирбошлаш шаҳобчаларидаги ўртача курсга асосланади. 1-январь ҳолатига валюта курси 69,64 сомни ташкил этган бўлса, 31-декабрь куни 83,23 сомни ташкил қилди. Бошқача қилиб айтганда, миллий валюта йил давомида 13,59 сомга қадрсизланди. Йил бошида евро 77,98 сомни ташкил этган бўлса, энди 102,8 сомни ташкил қилмоқда. Валюта курси 31,8 фоизга…\nТожливирус билан курашиш учун Қирғизистонга қарийб 400 миллион доллар ажратилди, яна шунча миқдор кутилмоқда\nDekabr 31, 2020 Yanvar 1, 2021\nТожливирусга қарши курашиш учун Қирғизистон халқаро молия институтларидан 346,8 миллион доллар олди. Яна 427,6 миллион доллар олиниши кутилмоқда. Тасдиқланган ва кутилаётган ёрдамнинг умумий миқдори 774,4 млн. Ушбу маълумот ҳукумат материалларида кўрсатилган. Олинган ёрдам бўйича сўнгги янгиланиш 24 декабрдан бошлаб мавжуд. ХВФ Қирғизистонга 241,9 миллион доллар ажратди. Осиё тараққиёт банки — 52,3 миллион доллар. Жаҳон банки — 9,8 миллион доллар. Европа…\nБОШ САҲИФА, Коронавирус, СоғлиқLeave a comment


Эронда мухолифатчи гуруҳ ҳибс этилди\n14 май 2021, Тошкент вақти: 13:06\nЭрон расмийлари қувғиндаги мухолифат гуруҳи аъзоларида бир неча нафарини ҳибсга олди.\nУлар “террорчилик ҳаракатлари”, жумладан, автобусларга ўт қўйганлик ва давлат мулкини вайрон қилганликда айбланмоқда.\nДавлат телевидениесига кўра, ҳибсга олинганлар Мужоҳиддин Халқ ташкилотининг аъзоларидир.\nХабарда уларнинг Теҳронда давом этаётган тартибсизликларга алоқадорми, йўқми - айтилмаган. Шунингдек, неча кишининг ҳибсга олингани ҳам ошкор қилингани йўқ.\nХабарларга кўра, Мужоҳиддин Халқ гуруҳи аъзолари қўшни Ироқда тайёргарликдан ўтган.


“Номимдан кимдир имзо қўйиб кетган… Кунига 40кг кўмир етмайди, 2 млн.га ўтин олсак, 15 кунга етади холос…” - EFFECT.UZ\n“Номимдан кимдир имзо қўйиб кетган… Кунига 40кг кўмир етмайди, 2 млн.га ўтин олсак, 15 кунга етади холос…”\n. 16:28 | 04.10.2021\nТаҳририятимизга Қорақалпоғистон республикаси Қораўзак туманидан мурожаат келиб тушди. Унда айтилишича, Собир Камалов қишлоғида 2016 йилдан бери номаълум сабабга кўра, газ йўқ. Аммо газнинг ўчирилиши ҳақида ҳеч қандай қарор ёки бошқа шунга ўхшаш ҳужжатлар кўрсатилмаган. Мутасаддилар ҳужжатлар борлиги ва ҳаммаси қонуний эканлигини айтмоқда.\n– Йиғилиш ўтказганмиз дейишяпти, аммо унда ҳеч ким қатнашмаган. Мен учун эса кимдир имзо қўйган – дейди маҳалла фаолларидан бири.\nХалқ газсизликдан азият чекмоқда. Қиш кунлари кунига 40 кгдан кўмир кетётгани, бунинг устига, 2 млнга олинган ўтин маҳсулотлари атиги 15 кунга етаётганидан маҳалла аҳлининг дили хира бўлган.\nTeglar:Газ муаммоси, Қорақалпоғистон, Қораўзак\nҚорақалпоғистонда келгуси 5 йилда қандай қилиб янги иш ўринлари яратилади? Шавкат Мирзиёев режаларини маълум қилди\nШавкат Мирзиёев Муса Эрниёзовнинг қабрини зиёрат қилди


Юнус сураси -\nУшбу сураи карима Юнус алайҳиссалом ҳақларида ҳам ҳикоя қилганлиги сабабли шу ном билан аталгандир. Маккада нозил бўлган бошқа суралар каби, бу сура ҳам иймон-эътиқод масалаларини муолажа қилади\nЮнус сурасининг аввалида Макка мушрикларининг Пайғамбаримиз Муҳаммад соллаллоҳу алайҳи васалламга нозил бўлаётган ваҳийга муносабатлари зикр қилиниб, ваҳийдан ажабланишнинг ҳеч ҳожати йўқлиги айтилади. Шу билан бирга, мушрикларнинг ваҳийга ишониш учун қўяётган шартлари нотўғри экани баён қилинади. Улар Пайғамбар соллаллоҳу алайҳи васалламдан, агар нозил бўлаётган ваҳий ҳақиқат бўлса, бир моддий мўъжиза кўрсатишни талаб қилган эдилар. Ана ўша талаб ноҳақ экани сураи кариманинг энг муносиб жойида баён этилади. Ҳар қанча мўъжиза бўлса, Қуръони Каримнинг ўзи кифоя қилиши таъкидланади.\nСўнгра мушрикларнинг илоҳийлик ва ибодат хусусидаги нотўғри тушунчалари муолажа этилади. Чунки улар Қуръон Аллоҳнинг ҳузуридан эканига ишонмай, шубҳаланишар ва турли буту санамларга сиғинишар эди. Ўша бут ва санамлар «катта Худо»нинг олдида шафоатчи бўлади, деган бузуқ эътиқодлари ҳам бор эди. Шунинг учун сурада ҳақиқий ибодатга лойиқ илоҳнинг сифатлари баён этилади. Мушриклар худо қилиб олган бут-санамлар аслида нима экани тушунтирилади.\nУндан кейин охиратга бўлган иймон ҳақида баҳс кетади. Чунки одамлар шу ишончнинг йўқлигидан дунё ҳойи-ҳавасларига берилиб, оқибатни ёддан чиқаришар, натижада турли номаъқулчиликлар келиб чиқар эди. Шунинг учун ҳам қиёматнинг ҳақ экани, уни қоим қилиш Аллоҳ таоло учун қийин эмаслиги оятларда кетма-кет баён этилади. Қиёмат саҳнаси жонлантирилади. У Кунда нималар рўй бериши – иймонли бўлиб, Аллоҳга ибодат қилиб ўтганларнинг жаннатга киришлари, кофир, мунофиқ ва осийларнинг эса қилмишларига яраша жазо олишлари учун дўзахга тушишлари тасвирланади.\nШунингдек, Юнус сурасида Аллоҳ таолонинг чексиз қудратли Зот эканига далолат қилувчи махлуқотларига назар солишга даъват этадиган оятлар ҳам кўп учрайди.\nБу суранинг яна кўпгина ўринларида ўтган умматларнинг қиссалари ҳам келтирилиб, улардан ибрат олишга чақирилади.


АҚШ дастаклаган кучлар ИД жангариларини Раққадан сиқиб чиқарди\n18 апрел 2021, Тошкент вақти: 16:44\nКурд-араб отрядлари ИД жангарилари устидан қозонилган ғалабани нишонламоқда.\nСурияда АҚШ бошчилигидаги коалиция дастаклаган курд-араб жанговар отрядлари 17 октябрь куни Раққада ИД жангарилари устидан ғалаба қозонганларини эълон қилдилар. Reuters агентлигининг хабар қилишича, улар тўрт ой давом этган жанглардан сўнг жиҳодчиларнинг сўнгги плацдарми узра ўз байроқларини тикканлар.\nРаққани озод қилган Сурия демократик кучлари қўмондони Ройда Фелага кўра, жангдан сўнг курд ва араб жангчилари шаҳар стадионини минадан тозалаш ишларини давом эттирганлар.Раққа олиниши бўйича расмий баёнот шаҳар миналардан ва ИДнинг пана-пастқамда яширинган тарафдорларидан тўла тозаланганидан кейин берилиши кутилмоқда.\n“Ислом давлати” террор гуруҳи томонидан2014 йил январида ишғол қилган Раққа тез орада “халифалик” пойтахти деб эълон қилинганди. Бу шаҳарнинг олиниши ИДнинг тўла мағлубияти рамзи ўлароқ талқин этилиши мумкин. Бу йил “Ислом давлати” Сурия ва Ироқда эгаллаб олган ҳудудларининг катта қисмини йўқотди. Сурияда ИД жангарилари Фирот водийси ва унга туташ саҳро томон сиқиб чиқарилган.


Ғулом Назаров - Terabayt.Uz\nБлогер, дастурловчи ва ишбилармон. Ўзбекистондаги илк интернет телеканал - ИНТВ лойиҳаси асосчиларидан бири. Унинг муаллиф ва ҳаммуаллифлигида 3 та патент, 2 та илмий ва 4 ижодий иш чоп этилган. Ҳозирда Тошкент Ахборот технологиялари университетида илмий тадқиқотчи.\n18 апрель куни Муҳаммад ал-Хоразмий номидаги Тошкент ахборот технологиялари университетига Корея электроника технологиялари институти (KETI) вакиллари ташриф буюришди. Бу ҳақда университет матбуот хизмати хабар берди.\nUMS номи ўчади. Ўрнига Mobiuz келади!\nUMS ребрендинг (савдо белгисини/номини ўзгартириш) қилади ва 2019 йилда UMS Mobiuz савдо белгиси остида фаолият олиб боради. Ребрендинг ишлари декабрь ойида, компания номини танлаш, бренд рангларини ва бошқа белгиларни яратишдан бошланди\nGoogle’га Ўзбекистонлик дастурчи керак эмас, унга ошпаз керак!\nGoogle Ўзбекистондаги иш ўринларига қизиқмоқда, натижалар эса ҳайратомуз.\nYouTube ҳақида сиз билмаган қизиқарли фактлар!\nМашхур саъаткор Шерали Жўраев томонидан куйлаган “Карвон” қўшиғига ўхшатма қилган San Jay тахаллусли ижодкор ҳам жуда тез фурсатда интернет “юлдуз”ига айланди.\nТашқи ишлар вазирлигида фуқаролар мурожаатларини тезда қабул қиладиган "call-center" фаолият бошлади\nФуқаролар билан ишлашни мукаммаллаштириш, уларга тезкор ва ҳар томонлама кўмак кўрсатиш мақсадида Ўзбекистон Республикаси Ташқи ишлар вазирлиги "call-center" ягона қисқа телефон рақамини ишга туширди.\n2018 йилда интернетдан энг кўп пул топган Россиялик блогерлар\nРоссия блогерлар тадқиқот агентлиги Россия блоггерларининг реклама бозорини таҳлил қилиб, 2018 йилда энг кўп пул топган каналларнинг рейтингини тузди. Рейтингда фақат асосий даромад манбаи YouTube’дан бўлган блогерлар қатнашган.\nТошкент шаҳар ҳокимлиги инвестиция порталини ишга туширди\nТошкент шаҳар ҳокимлиги тадбиркор ва инвесторлар учун tashinvest.uz интерактив портал фаолиятини йўлга қўйди.\n“.UZ” миллий домени ҳудудида 65 000 тадан ортиқ домен номлари фаолият кўрсатмоқда\nЖорий йилда “.UZ” миллий домени ҳудудида 24.1 % ўсиш суръати кузатилган ва 23 482 тадан кўпроқ янги доменлар рўйхатга олинган. Шунингдек, улардан ўчирилган доменлар сони – 10959 тани ташкил этади. Якунланаётган йилда “.UZ” домени ҳудудида фаолиятда\nПрезидент жамоат жойларида бепул Wi-Fi ҳудудларини ташкил этиш чоралари кўрилиши кераклигини айтди\nПрезидент Олий Мажлисга Мурожаатномасида тадбиркорларни қўллаб-қувватлаган ҳолда, жамоат жойларида бепул Wi-Fi ҳудудларини ташкил этиш чораларини кўрилиши кераклигини айтди.\nЭнди никоҳ қуриш учун онлайн тарзда ариза бериш мумкин!\nДавлат хизматлари агентлиги томонидан ягона интерактив давлат хизматлари портали орқали никоҳни қайд этишга ариза бериш хизмати жорий этилди.


Сурия мухолифати бўҳронни тугатишга оид конференцияда қатнашиш масаласини муҳокама қилмоқда\nСурия мухолифат коалицияси пайшанба куни Туркияда уч кунлик музокараларни бошламоқда.\nСурия Миллий коалицияси Истабулдаги йиғинда Россия ва Қўшма Штатлар ташаббуси билан уюштирилаётган Сурия можаросини тугатишга бағишланган халқаро конференцияда қатнашиш масаласини кўриб чиқади.\nИстанбул йиғини арафасида Сурияда Башар ал-Ассад режимига қарши курашаётган исёнчиларни қўллаб-қувватловчи мамлакатлар ташқи ишлар вазирлари Иорданияда учрашди.\nСурия дўстлари деб номланувчи гуруҳ Эрон ва Ливандаги Ҳизбуллоҳ ҳаракатини Суриядан ўз жанггариларини олиб чиқишга чақирди. Гуруҳ вакиллари Эрон ва Ҳизбуллоҳ жанггариларининг Сурия бўҳронига аралашуви бутун минтқадаги барқарорликка таҳдид, дея атади.\nАҚШ Давлат котиби Жон Керри Ассад режими 80 минг кишининг ёстиғини қуритган бўҳронни сиёсий йўл билан ҳал қилишдан бош тортса, Вашингтон Сурия исёнчиларига ёрдамни кўпайтиришга тайёр, дея баён қилди.


Анжелина Жоли, Ума Турман ва бошқа машҳур аёллар ўз ташқи кўринишидаги қайси жиҳатларни ёқтирмаслиги ҳақида сўзлаб берди - Daryo\n11:59, 22.10.2021 11969\nКўпчилик Анжелина табиат унга берган катта дудоқлари туфайли ҳар доим уялганини билиб, ҳайрон қолади. Эҳтимол, унинг жозибасининг ёқмагани Жолини ҳар доим катта лабларига ишора қилган синфдошлари туфайлидир. Шунинг учун, у ёшлигида атайлаб пастки лабини тишлаб оларди, шунда улар унчалик катта кўринмасди. Актрисанинг сўзларига кўра, улар кўпчилик ўйлагандек, буни гўзал деб билмайди. Анжелина нима демасин, лаблари унинг ташриф қоғозларидан бирига айланди. Бундан ташқари, кўплаб аёллар косметологларга мурожаат қилиб, лабини худди Жолиники каби ўзгартиради.\nПериснинг кўп афзалликлари бор, лекин битта камчилиги, албатта, унинг фикрига кўра – бу катта оёқ ўлчами. Хилтон 42 ўлчамда пойабзал кияди. Ҳеч ким бу камчиликка эътибор бермаслиги учун у баланд пошнали туфлилар танлайди.\n12:55 Бугун 565\n12:40 Бугун 688\n12:24 Бугун 2017\n12:08 Бугун 5273\n16:52, 02.12.2021 87199\n22:47, 01.12.2021 52340\n16:37, 02.12.2021 51807


ИнтерФУТБОЛ :: Футбол бузилиб кетмайди...\nФутбол бузилиб кетмайди...\nЛионель Мессининг Америка кубоги-2019 доирасида 3-ўрин учун кечган қийин баҳсдан сўнг алам ва изтироб билан айтган гаплари бошқача янгради: «Футбол бузилиб кетди». Ўйланиб қоласан киши, миллионлар ўйини чиндан ҳам, бузилиб кетдими? Аргентина терма жамоаси сардорининг руҳий ҳолатини тушуниш мумкин. У яна финалда ўйнаш ва ниҳоят, чемпионликдан сархуш бўлишни истаганди. Не тонгки, тақдир Аргентина ва Бразилия терма жамоаларини ярим финалда учраштирди. ЖЧ-2014даги шармандаликдан кейин «пентакампеонлар» ўз майдонларидаги турнирда финалга чиқолмасалар, бу ҳолат мухлислар томонидан чинакам фожиа сифатида баҳоланарди. Шунинг учун мезбонлар ярим финални бузишга уринишди ва бунга қисман эришишди...\nХуллас, Аргентина терма жамоаси ва Лионель Месси финалдан мосуво қолди. Лекин бразилияликлар шу куни мағлубиятга учрашлари ҳам ҳеч гап эмасди. Ҳакам VARни кўрмаса ҳам, пенальти белгиламаса ҳам, Лионель Скалоне ғалаба қозониш йўлини топса бўларди-ку. Мураббий ҳакамнинг ўйин равишига таъсир ўтказиши эҳтимолини негадир ҳисобга олмади. Барча жиҳатларни ҳисоб-китоб қилганида, балки Пауло Дибалани бошланғич таркибда майдонга тушириб, жамоаси ҳужумига янгича руҳ бағишлашга уринармиди? Бошқача айтганда, ҳар қандай таъсир кучидан устун чиқиб, ғалаба қозонишни уддаларди. Энг асосийси, жамоа потенциали шундай йўл тутишга изн берарди. Скалоне шу имкондан фойдалананиш йўлини тополмади. Месси эса шогирдлик маданияти юзасидан бошқа муаммоларга эътибор қаратди. У буюк футболчиларга хос кучли шахсият билан мардона сўзлади. Футболда авж олаётган коррупция хусусида жамоатчиликни огоҳлантириш - буюк футболчилар зиммасидаги улуғ миссия! Месси шу вазифани шараф билан бажарди ва эвазига майдондан четлатилди. Майли, эзгу иш учун четлатилса-четлатилибди. Парагвайлик ҳакамнинг қарори унинг нуфузини пасайтирмади асло, аксинча, оширди. Ҳа, вазиятлар лидерларни етиштиради. Энди Месси футбол ҳақиқати тимсолига айланди. Ҳар қайси футбол муҳитидаги етакчилар ундан ўрнак олишса арзийди. Зеро, Лео турнирни, терма жамоани жимгина тарк этганида, Жанубий Америка футболи ютқазарди, балки келажакда инқирозга ҳам юз тутарди.\nФутбол коррупциядан холи бўлса, бас! Мураббийлар, футболчилар, ҳакамларнинг тажрибасизлик ёки тасодиф туфайли йўл қўядиган хатолари футболнинг бир қисми янглиғ яшайверади. Ана, 2018 йил мавсуми якунида, аниқроғи, ЕЧЛ финалида Юрген Клопп дарвозабон масаласида адашганди, ўйинни кўпроқ Муҳаммад Салоҳ атрофида қурганидан панд еганди. Немис мутахассиси бу йил ўша хатосини такрорламади. Пеле бежиз баланд нотада гапирмаган: «Рақиблар дарвозамизга истаганча гол ураверишсин, биз улардан битта кўп урамиз, барибир!». Икки Лионель - Сколоне ва Мессини фақат мана шу ғоя юксак ғалабалар сари элтади. VARдан ёки ҳакамдан ранжиш уларга асло ярашмайди. Ўзимизда ҳам худди шунга ўхшаш ҳолат бор: «Қосимов кучлими ёки Абрамов?» қабилида даҳанаки тортишувларга берилиш ўзини сира оқламайди. Ўзбекистон Лига кубоги доирасидаги АГМК - «Бунёдкор» учрашувидан сўнг ижтимоий тармоқларда шу мавзу юзасидан катта мунозара кузатилди. Йўқ, саволни бу тарзда қўйиш ноўрин. Ҳар икки мураббийнинг футболимиз олдидаги хизматини яхши биламиз. «Жар» стадионидаги ўйинда япониялик ҳакам Юичи Нишимура Эрон терма жамоаси дарвозасига урилган голни ҳисобга олганида, Вадим Абрамовнинг мураббийлик карьераси ўзгача кечарди», деб уни оқлашга уринишдан энди фойда йўқ. Аксинча, Лондон-2012 Олимпиадаси йўлланмаси таъминлайдиган тайёр ғалабани бой берган, ўзбилармонлик билан сариқ карточкалар орттириб, ўша Эрон термасига қарши баҳсда кучсиз таркибни туширишдан ўзга чора тополмаган Вадим Абрамов хатолари футболимизга сабоқ бўлиши даркор. Тўғри, Миржалол Қосимов жамоаси тўплар нисбати ҳисобига ЖЧ-2014 йўлланмасини қўлга киритолмади. Бироқ шу факт бизга тасалли берадими? Асло, аксинча, ўша етмай қолган голлар вақтида Ливан термаси дарвозасига урилмагани алам уйғотади, холос. Бу каби «сал қолди», «озгина етмади»лар аллақачон футболимиз бўғзига етган. Миллий жамоамиз учун рақиблардан яққол устунлик қилиш тамойили устувор вазифага айланмаса - барчаси бекор.\nЙўқ, «Бунга бир неча қовун пишиғи бор», деманг. Валерий Карпин шу вақтгача Элдор Шомуродовдан Александр Гацканни устун санарди. Энди эса вазият ўзгармоқда. «Ростов» бош мураббийи Элдордаги рақобат босимига чидаш иммунитети таъсирида истаб-истамай, аввалги фикрини ўзгартирмоқда. «Бирники мингга, мингники туманга», дейди доно халқимиз. Шояд, бошқа футболчиларимиз ҳам Элдор йўлидан боришса. Шу маънода айтсак, икки Лионель ҳам мағлубият сабабини ўзлари фойдаланмаган имконлар бағридан излашгани маъқул. Шуниси аниқ, футбол бутунлай бузилиб кетмайди. Йохан Кройффдек даҳо футболчи финалдаги муносиб рақиб туфайли жаҳон чемпиони бўлолмаган. Бундай вазиятларда мураббий ҳам, футболчи ҳам айбланмайди. ЖЧ-86да Лотар Маттеус енгилмас Диего Марадона олдида ожиз қолганди. ЖЧ-90да эса ўша мағлубият учун реванш олди. Месси ЖЧ-2014 финалида чемпионга хос тўп сурди. Аммо унга тақдир, омад кулиб боқмади. Тенгма-тенг рақобат натижасидан ўпкалаш ноўрин. Ютишни хоҳлаган яна ҳам кучлироқ бўлмоғи шарт. Нигерия терма жамоаси Это~О издошларидан, «Локомотив» эса «Зенит»дан ғалабани қандай тортиб олганини кўрдик, ЖАР термаси Муҳаммад Салоҳ ва унинг шерикларини мислсиз ирода эвазига енгганини ҳам. Футбол шуниси билан гўзал ва биз учун қадрли. Муҳими - уни коррупция бошқармаса бўлгани...


Москвага келган қирғизистонликлар аэропортда тўлиқ текширувдан ўтказилмоқда\n7 октябрь куни эрталабки рейс билан келган Қирғизистон фуқаролари Москванинг Шереметево аэропортида синчиклаб текширилмоқда.\nҲуқуқий ёрдам кўрсатиш учун, Қирғизистон Республикасининг Россиядаги элчихонаси маълумотларига кўра, учта адвокат терминалга борган. Улардан бири, Акимбек Маматов, бир кун олдин келган йўловчиларни текшириш тугалланганини, ҳозирда Россия чегарачилари 7 октябрь куни келган Қирғизистон фуқароларининг ҳужжатларини ўрганаётганини таъкидлади. Унинг сўзларига кўра, унга чегара хизмати айтганидек, фамилиясини ёки исмини ўзгартирган ва янги паспортни ўзгартирган фуқаролар тўлиқ текширувдан ўтказилган.\nҚайд этилишича, Қирғизистон элчихонаси вакиллари аэропорт раҳбариятига терминалда бир неча соат турадиган қирғизистонлик фуқароларни иссиқ овқат билан таъминлашни сўраб мурожаат қилишган.\nАэропортдаги қирғизистонликлар сони аниқланмаган.\nАввалроқ, Қирғизистон Ташқи ишлар вазирлиги 30 сентябрда Россияда чет эл фуқаролари ва фуқаролиги бўлмаган шахслар учун миграция имтиёзлари муддати тугашини эслатган эди. Шу куни Ички ишлар вазирлиги Россияда ноқонуний қолган чет эл фуқароларининг аризаларини қабул қилишни тўхтатди.\nШу муносабат билан Ташқи ишлар вазирлиги ва Қирғизистон Республикасининг Россиядаги элчихонаси Қирғизистон фуқароларини Россия Федерациясида бўлишни қонунийлаштиришга ва барча керакли процедураларни — миграцион рўйхатга олиш билан рўйхатдан ўтиш, меҳнат шартномасини тузиш, рўйхатдан ўтишга чақирди.\nРасмий маълумотларга кўра, 700 мингдан ортиқ Қирғизистон фуқароси Россияда яшайди ва ишлайди. Норасмий маълумотларга кўра, уларнинг сони миллионга яқин.\nЖорий йилнинг апрель ойида Россия расмийлари мамлакатда Қирғизистондан 115 мингдан ортиқ ноқонуний муҳожирлар борлиги ҳақида хабар беришган.


Токио-2020 Олимпиадаси стартига 100 кун қолди! / Olamsport.com\n2021 йилнинг 23 июль санасида кун чиқар юрт пойтахти XXXII ёзги Олимпия ўйинларини қабул қилади. Бугун 1 йилга сурилган мазкур Олимпиада стартига роппа-роса 100 кун қолди.\nПрезидент Олимпия ўйинларига тайёргарлик ишларини қониқарсиз дея баҳолади 0\nЭшкак эшувчиларимиз лицензион турнирга жўнаб кетишди. Таркибда жиддий ўзгариш 0


2 йил аввал 1566 Абдулазиз Мўмин\nПайғамбаримиз Муҳаммад мустафо соллаллоҳу алайҳи васаллам Аллоҳ таолонинг ваҳийини етказиш ва Унинг дини ва шариатига даъват қилиш учун юборилган Аллоҳнинг элчисидир. Шунинг учун дин ишларида у зотга хилоф қилиш Аллоҳнинг амрига ва шариатига хилоф қилиш ҳукмида бўлади. Пайғамбар алайҳиссаломнинг кўрсатмаларига зид иш қилиш, у зотнинг суннатларини ўзгартириш бидъат ва залолат ҳисобланади. Бундай кимсаларни Аллоҳ таоло бахтсизлик ва азобга дучор бўлишдан огоҳлантириб: «(Пайғамбарнинг) амрига хилоф иш тутадиган кимсалар ўзларига бирор кулфат етиб қолишидан ёки аламли азоб етиб қолишидан сақлансинлар!» деган. Яъни Расулуллоҳнинг амридан юз ўгирадиганлар шу дунёнинг ўзида бир фитна ёки балога гирифтор бўлиш ёхуд охиратда аламли азоб-уқубатларга дучор бўлишдан эҳтиёт бўлсинлар. Ояти карима азобдан огоҳлантириш билан якунлангани учун бу буйруқ вожибликка далолат қилади.\nМазкур оятни бошқа оят ҳам таъкидлайди: «Кимга ҳидоят аниқ бўлгандан кейин Расулга хилоф қилса ва мўминларнинг йўлидан ўзгасига эргашса, Биз уни ўзи кетаётган йўлига қўйиб берамиз ва уни жаҳаннамда куйдирамиз. Нақадар нохуш жой у!» Яъни Аллоҳ таоло баён қилгандан кейин очиқ-ойдин ҳақиқатга ким зид иш қилса, эътиқод ва шаръий ҳукмларда мўминларнинг йўлидан бошқа йўлга юрса, Биз уни ўзи ихтиёр этган залолатга ташлаб қўямиз ва дўзах оловида куйдирамиз. Дўзах қандай ҳам ёмон борар жойдир.\nБу оятда уммат ижмосига хилоф қилишнинг ҳаром эканлигига далил бор.\nРасулуллоҳ соллаллоҳу алайҳи васаллам айтадилар: «Ҳовузимдан бир қанча кишилар бегона туялар (сув ичиш жойидан) тўсилгандек тўсиладилар. Мен: «Ҳой, келинглар, келинглар», деб чақираман. Менга «Улар сиздан кейин (динни) ўзгартиришган», дейилади. Мен: «(Аллоҳнинг раҳматидан) узоқ бўлсин, узоқ бўлсин, узоқ бўлсин!» дейман».\nИмом Бухорий ва Муслим ривоят қилган ҳадисда Расулуллоҳ соллаллоҳу алайҳи васаллам айтадилар: «Ким менинг суннатимдан юз ўгирса, мендан эмас». Яъни мен билан унинг ўртасида алоқа йўқ. У менинг издошларимдан эмас.\nТавротдан бир мактуб олиб келинганда Расулуллоҳ соллаллоҳу алайҳи васаллам: «Пайғамбари келтирган нарсани қўйиб бошқа пайғамбарларникига ёки ўзларининг китобларини қўйиб бошқа китобга мойил бўлиш қавмнинг аҳмоқлиги ёки залолати учун етарлидир», дедилар.\nБошқа ривоятда: «Мусулмонлардан айримлари яҳудийлардан эшитиб, ёзган мактубларини олиб келишди. У зот: «Пайғамбари келтирган нарсадан юз ўгириб, бошқа пайғамбар келтирган нарсага мойил бўлиши қавмнинг аҳмоқлиги ёки залолати учун етарлидир», дедилар. Ушбу «Ахир, уларга тиловат қилаётган (шу) Китобни Биз сенга нозил қилганимиз улар учун етарли эмасми?» ояти ўшанда нозил бўлган.\nИмом Муслим Абдуллоҳ ибн Масъуд розияллоҳу анҳудан ривоят қилган ҳадисда Расулуллоҳ соллаллоҳу алайҳи васаллам: «Чуқур кетувчилар ҳалок бўлди», дедилар. Яъни сўз ва амалда муболаға қилувчилар, ҳаддан ошувчилар адашадилар, ҳалокатга учрайдилар.\nСаҳобаи киромлар Пайғамбар алайҳиссалом келтирган ҳар бир нарсага қаттиқ эътибор берар ва жуда ҳам мустаҳкам ушлар эдилар. Абу Бакр Сиддиқ розияллоҳу анҳу: «Расулуллоҳ соллаллоҳу алайҳи васаллам қилган ишлардан бирортасини тарк қилмайман. Агар бирор нарсани тарк қиладиган бўлсам, ҳақдан оғишишдан қўрқаман», деган экан.\nНабий соллаллоҳу алайҳи васаллам амрларига қарши чиқиш Аллоҳ таолонинг амрига қарши чиқиш билан баробар бўлиб, дунёвий ва ухровий жазони келтириб чиқаради, чунки бу иш Аллоҳнинг ваҳийидан юз ўгириш ҳисобланади. Суннати набавия ҳам ваҳий саналади. Маълумки, Қуръоннинг назми ҳам, маъноси ҳам ваҳийдир. Илоҳий ваҳийдан юз ўгирувчилар ҳавои нафси саҳросида сарсон-саргардон ҳолда юрувчилар, залолат ботқоғига ботганлар ҳисобланадилар.\n Нур сураси, 63-оят\n Динни ўзгартирганлар ҳақида уч хил фикр айтилган: 1. Амали билан эътиқоди бошқа-бошқа бўлган мунофиқлар. 2. Расулуллоҳнинг замоналарида мусулмон бўлиб, кейин диндан қайтганлар. 3. Аҳли тавҳид бўлиб, катта гуноҳлардан тавба қилмай ўтганлар ва аҳли бидъатлар. Охирги учинчи тоифани дўзахий деб ҳукм қилинмайди.\n Имом Молик ривояти. Имом Муслим, Абу Довуд ва Насоий Абу Ҳурайра розияллоҳу анҳудан ривоят қилган. Ҳадиснинг бошида Расулуллоҳнинг Мадинадаги Бақиъ қабристонига чиққанлари, умматларининг сифатлари ва фазилатлари зикр қилинган.\n Имом Абу Довуд, Доримий, Фирябий, Ибн Жарир, Ибн Мунзир, Ибн Абу Ҳотим Яҳё ибн Жаъдадан ривоят қилган.\n Анкабут сураси, 51-оят.


Ҳамжиҳатлик, тинчлик ва тараққиёт\nСамарқанд шаҳрида “Кексаларни эъзозлаш йили” Давлат дастури доирасида “Баркамол авлод тарбиясида миллий ва маънавий қадриятларнинг ўрни” мавзуида семинар бўлиб ўтди.\nАнжуманда миллий маданият марказлари фаоллари, давлат ва жамоат ташкилотлари вакиллари қатнашди. Тадбир доирасида ташкил этилган “Инсон азиз, Ватан муқаддас!” номли кўргазмада юртимизда истиқомат қилаётган турли миллатларга хос урф-одат ва анъаналар акс эттирилган фотосуратлар ҳамда халқ амалий санъати намуналари намойиш қилинди.\nСеминар давомида миллатлараро дўстлик ва ҳамжиҳатликнинг жамият тараққиётидаги ўрнига оид илмий ҳамда назарий тамойиллар ҳаётий воқеалар асосида таҳлил қилиниб, галдаги муҳим вазифалар белгилаб олинди.\n— Ўзбекистонга келганимга тўрт йил бўлди, — дейди Самарқанд давлат чет тиллар институти ўқитувчиси, хитойлик Ма Цуи Ли хоним. — Ана шу ўтган қисқа даврда меҳмондўстлик, меҳр-оқибат, самимият ва дўстлик халқингизга хос энг ноёб фазилатлар эканига амин бўлдим. Бундай бебаҳо эзгу тушунчаларни ёшлар онгига сингдириш масаласига алоҳида эътибор қаратилаётгани эса диққатга сазовор.\nСанъат усталари, миллий маданият марказлари бадиий жамоалари ва олий ўқув юртлари талабаларининг чиқишлари тадбирга ўзгача шукуҳ бағишлади. Бағрикенглик, мустақиллик ва она-Ватан тараннум этилган куй-қўшиқлар рақсларга уланди.\nТадбирда вилоят ҳокими З. Мирзаев сўзга чиқди.\nМазкур рукндаги бошқа мақолалар: « Малакали кадрлар тайёрлаш масъулияти\tИжтимоий шериклик самарали фаолият гаровидир »


04.06.2018 19:05 0 2721\nИордания бош вазири Ҳоний ал-Мулкий солиқ сиёсатига қарши уюштирилган намойишлар ортидан истеъфога чиқди. Унинг ўрнига Умар ар-Раззоз ҳукуматнинг муваққат раҳбари этиб тайинланди. Бу ҳақда «Haber7» хабар бермоқда.\nАввал молиячи бўлган Умар ар-Раззоз Мулкий ҳукуматида таълим вазири бўлиб ҳам ишлаган.\nСолиқ сиёсати туфайли пойтахт Аммон ва бир нечта шаҳарларда олти кундан бери намойишлар ўтказиб келинаётган эди. Юзлаб кишилар Вазирлар маҳкамаси биноси олдида тўпланиб, ҳукуматга қарши юриш қилди.\n«The Guardian» нашрининг ёзишича, Иорданиянинг бир нечта шаҳарларида шундай намойишлар уюштирилган.\nАммон ҳукумати 2016 йили Халқаро валюта фондидан уч йил муддатга 723 миллион АҚШ доллари миқдорида қарз олган эди.\n«The Economist» журналининг маълум қилишича, бу йил Аммон дунёдаги энг қиммат шаҳарлар рўйхатига киритилган.\nИордания Бош вазир


Ўзбекистон Республикаси Вазирлар Маҳкамасининг 2017 йил 11 апрелдаги «Наманган вилояти Тўрақўрғон туманида атоқли маъриватпарвар Исоқхон Ибрат номидаги ёдгорликлар мажмуасини ташкил этиш тўғрисида»ги қарори ижросини таъминлаш борасида кенг кўламдаги қурилиш-таъмирлаш ишлари олиб борилмоқда. Жумладан, Х1Х асрнинг охирларида бунёд этилган ва ўзига хос меъморий кўринишга эга бўлган Ғойибназар Қози мадрасаси тарихий обида сифатида сақлаб қолиниб, реконструкция ишлари олиб борилмоқда ва бу ерда Ибрат музейи ташкиллаштириш мақсадида қўшимча бинолар қурилмоқда.\nШунингдек, аввалги боғ ўрнида ёдгорлик хиёбони ташкил этилиб, унга Ибрат ҳайкалини ўрнатиш режалаштирилган, хорижий тилларни ўрганишга ихтисослаштирилган икки қаватли махсус мактабнинг иккинчи қаватида бунёдкорлик ишлари қизғин давом этмоқда.\nБундай кенг кўламдаги бунёдкорлик ишларига 12 миллиард сўм маблағ сарфлаш кўзда тутилган бўлиб, ҳозиргача 5 миллиард сўмдан зиёд маблағ ўзлаштирилди. Бу борада Отабек Ҳақназаров раҳбарлигидаги «Турон Мега строй» масъулияти чекланган жамияти қурувчилари алоҳида намуна кўрсатиб ишлашяпти.\nқизғин хорижий Хиёбон ўз тиллар олган музей мактабини мажмуасида ичига Ибрат ва бунёдкорлик


Рим папаси бачабоз католик руҳонийларга қарши кураш юзасидан анжуман ўтказди\nРим папаси Франциск.\nРим папаси руҳонийлар томонидан содир этилаётган бачабозликка қарши кураш чора-тадбирларини муҳокама қилиш учун Ватиканда жаҳондаги католик черковларининг лидерлари иштирокида анжуман ўтказди.\n-Парвардигор бошқаруви остидаги халқ бизни кузатмоқда ва биздан очиқ-ойдин қоралашни эмас, балки аниқ ва самарали чораларни кутаяпти,-деди Рим папаси Франциск анжуманда.\nРим папаси 2018 йилнинг 20 августида илк маротаба Рим-католик черковида бачабозлик мавжудлигини тан олган ва жамоатчиликдан узр сўраган эди.\nЎтган йилнинг 15 август куни АҚШнинг Пенсильвания штати Ҳакамлар коллегияси 1950 йилдан бошлаб то шу кунгача католик черковининг 300 нафар руҳонийси штатнинг 6та епархиясида бир минг нафардан кўпроқ болаларни жинсий алоқа қилиб зўрлагани тўғрисидаги ҳужжатни эълон қилган.\nКейинроқ АҚШнинг Иллинойс штати прокуратураси сўнгги ўн йилликда 700 нафар католик руҳоний болаларга нисбатан жинсий зўравонлик қилгани тўғрисидаги ҳисоботни эълон қилган.\n2018 йилнинг авгусида Ватиканнинг Вашингтондаги элчиси бўлган архиепископ Карло Марии Вигано Рим папаси экс-кардинал Теодор МакКаррикнинг жинсий алоқалари тўғрисидаги айбловларни “босди-босди” қилгани тўғрисида 11 саҳифали баёнотни эълон қилган ва папанинг истеъфосини талаб қилган эди.


ЕИ Шенген худудини ислох килиш устида иш бошлади – КУН УЗ\nГлавная / Жахон / ЕИ Шенген худудини ислох килиш устида иш бошлади\n06.11.2020\tЖахон Comments Off on ЕИ Шенген худудини ислох килиш устида иш бошлади 4 Показы\nЕврокомиссия расмий вакили Кристиан Виганднинг айтишича, ташки чегараларда назоратни кучайтириш ва бошкарувни яхшилаш, чегараларни бошкаришда умумлашган тизим каби масалалар Шенген маконининг булажак стратегиясига киради.\nЕвропа комиссияси (ЕК) декабрга кадар ЕИнинг иммиграция ва бошпана буйича янги пакти доирасида биринчи “Шенген форуми”ни ташкил этади. Бу хакда ЕКнинг расмий вакили Кристиан Виганд маълум килди.\n“Шенген макони – Европа иттифокининг энг йирик ютукларидан бири. Ички чегараларда назорат урнатмасдан Шенген худудининг яхлитлигини ва яхши фаолият курсатишини саклаб колиш умумий манфаатимиз хисобланади”, – деди у.\nВиганд форум Шенген маконини ислох килиш буйича йуналишларни белгилаб беришини айтди. Ушбу учрашувда европалик депутатлар, ЕИга аъзо давлатларнинг ички ишлар вазирлари ва хукуматлар вакиллари иштирок этади.\nУнинг айтишича, ташки чегараларда назоратни кучайтириш ва бошкарувни яхшилаш, ахборот алмашиш буйича хамкорликни кучайтириш ва яхшилаш, чегараларни бошкаришда Европа умумлашган тизими каби масалалар Шенген маконининг булажак стратегиясига киради.\nАввалрок Франция президенти Эмманюл Макрон мамлакат чегараларидаги хавфсизлик кучлари сони икки бараварга купайтирилишини айтганди. Унинг сузларига кура, 4800 нафар полициячи, жандарм ва харбийлар “ноконуний иммиграцияга карши курашга” жалб этилади.


— Президентимиз Олий Мажлисга йўллаган Мурожаатномасида 1995 йилга қадар Ўзбекистонга кириб келганларга фуқаролик берилишини айтиб ўтганди. Бу жараён қачондан бошланади?\n— 2020 йилнинг 13 март санасида «Ўзбекистон Республикасининг фуқаролиги тўғрисида»ги қонун Президент томонидан имзоланди. Қонуннинг 6-моддаси 1-бандига мувофиқ, 1995 йил 1 январга қадар мамлакатимиз ҳудудига кириб келган ва доимий пропискадан ўтган, чет давлат фуқаролигини қабул қилмаган ҳамда мазкур қонун кучга киргунига қадар фуқаролиги бўлмаган шахсга Ўзбекистонда яшаш гувоҳномаси асосида яшаб турган шахс истак билдирган тақдирда, Ўзбекистон фуқароси деб тан олинади.\nҚонун билан Президент ҳузуридаги Фуқаролик масалалари бўйича комиссиянинг мақоми, асосий вазифалари ва ваколатлари белгиланди. Жумладан, Комиссия Ўзбекистон фуқаролиги масалаларига оид илтимосномаларни кўриб чиқади, Президентга ушбу масалалар юзасидан таклифлар киритади. Ўзбекистон фуқаролиги масалаларини кўриб чиқишда идоралараро электрон ҳамкорлик шакллантирилади.\nУшбу қонуннинг 58-моддасига кўра, ҳужжатнинг 6-моддаси 1-банди 2020 йил 1 апрелдан эътиборан амалга киритилади.


ЎзА - Ахборот технологиялари соҳасидаги замонавий тенденциялар муҳокама қилинди\n26.09.2018 21:38 Чоп этиш версияси\n«ICTWEEK Uzbekistan – 2018» ахборот-коммуникация технологиялари ҳафталиги доирасида "Ўзэкспомарказ"да илк бор «DIGITAL UZBEKISTAN» форуми ташкил этилди.\nҚизиқарли тақдимотлар ва долзарб мавзулар муҳокамаси, АТ-соҳасидаги жаҳонга машҳур мутахассис ва олимлар билан тажриба алмашиш имконияти тақдим этилгани форумни АКТ ҳафталигининг энг ёрқин воқеликлардан бирига айлантирди.\nБу ерда бир майдончада Ўзбекистон, Швеция, Грузия, Россия, Қозоғистон, Жанубий Корея, Германия ва Сингапурдан ахборотлаштириш ва digital-трансформация соҳасидаги етакчи мутахассислар жам бўлди.\nЎзбекистон ахборот технологиялари ва коммуникацияларини ривожлантириш вазири Ш.Содиқов АКТни ривожлантиришнинг асосий йўналишлари, мамлакат ҳудудларида телекоммуникация тармоқларининг ўтказиш қобилиятини кенгайтириш ва ошириш бўйича амалга оширилаётган чора-тадбирлар, шунингдек, digital-трансформациянинг зарурияти ҳақида сўзлаб берди.\nАхборот технологиялари ва коммуникацияларини ривожлантириш вазирининг сўзларига кўра, бугун кўз ўнгимизда иқтисодий тараққиёт моделларининг глобал ўзгариши рўй бериб, у иқтисодий ўсишнинг янги йўналишларини шакллантириш ва ишлаб чиқариш самарадорлигини оширишга хизмат қилмоқда. Шу муносабат билан Ўзбекистон раҳбарияти томонидан жамият ижтимоий-иқтисодий ҳаётининг ажралмас қисмига айланиб улгурган АКТни кенг жорий этиш бўйича чора-тадбирлар амалга оширилмоқда.\nФорум дастуридан спикерлар чиқиши ва шўъба мунозаралари ўрин олди. Спикерлар чиқишларида ўз мамлакати ва компанияларининг digital-трансформация, автоматлаштирилган тизимларни жорий этиш ҳамда "Электрон ҳукумат" тизимини ривожлантириш соҳасидаги тажрибалари ҳақида маълумот берди. Ўз навбатида, шўъба мунозаралари Ўзбекистонда ахборот технологиялари соҳасини ривожлантиришга йўналтирилган стратегик қарор ва дастурларни ишлаб чиқишга хизмат қилади.\nИштирокчилар Ўзбекистонда АКТ соҳасидаги қонунчилик мунтазам такомиллашиб, корхоналарнинг ишлаб чиқариш қуввати ошиб бораётгани, энг замонавий технологиялар жорий этилаётганини таъкидлади. Мобиль алоқа фаол ривожланаётгани туфайли операторлар, интернет-провайдерлар ва интернетдан жамоавий фойдаланиш шохобчалари сони ортиб бормоқда.\nЎзбекистон халқ таълими вазири ўринбосари С.Бобохўжаевнинг чиқиши форум иштирокчиларида катта таассурот қолдирди. У ўз маърузасида мамлакатимиз халқ таълими тизимига АКТни жорий этиш бўйича режалар ҳамда натижалар ҳақида тўхталиб ўтди. Хусусан, Халқ таълими вазирлигидан маслаҳатлар олиш ва таклифлар беришга мўлжалланган янги портал тақдимотини ўтказди. Бундан ташқари, юртимиз умумтаълим мактаблари таълим тизимида фойдаланиладиган барча дарслик ва ўқув қўлланмалар, мустақил машғулотлар учун видеодарс ва материалларнинг электрон нусхасини ўз ичига олган янги веб-ресурс яратилиши ҳақида маълумот берилди. Шунингдек, келгуси йилдан барча ўқув материалларини апробация қилиш тизими жорий этилади. Шу тариқа ўқувчилар қўлига келиб тушишидан олдин жамоатчилик муҳокамасидан ўтади.\nФорумнинг шўъба мунозараларидан бири молия соҳасидаги рақамли трансформацияга бағишланди. Турли мамлакат мутахассислари иқтисодиётнинг рақамли транцформацияси тренд ва истиқболлари, банк соҳаси, тезкор тўловлар, давлат хизматлари учун онлайн-тўловлар, молия тармоғи трансформацияси соҳасидаги булутли ечим ва илғор технологияларга бағишланган маърузаларини тақдим этди.\nШундай қилиб, форум ахборот технологиялари ва коммуникациялари соҳасини ривожлантиришнинг замонавий тенденцияларини муҳокама қилиш, мамлакат мутахассисларининг хорижий ҳамкасблар билан тажриба алмашиш учун ўзига хос мулоқот майдони вазифасини ўтади.


Қўштамғалидаги кўрик натижасида иккита операция қилинди - zarnews.uz\nҚўштамғалидаги кўрик натижасида иккита операция қилинди\nШу кунларда вилоятимиздаги тиббиёт марказлари, даволаш-профилактика муассасаларининг етакчи мутахассислари Қўшработ тумани қишлоқларига бориб, аҳолини чуқурлаштирилган тиббий кўрикдан ўтказмоқда.\nҚўштамғали қишлоғи аҳолиси учун ташкил этилган шундай тадбирда республика ихтисослаштирилган онкология ва радиология илмий амалий тиббиёт маркази Самарқанд филиали врачлари ҳам қатнашиб, уч кун давомида 200 нафардан ортиқ фуқарони тиббий кўрикдан ўтказди.\n– Тиббий кўрик натижасида 3 кишида онкологик касаллик аниқланиб, уларга муассасамизда даволаниш учун йўлланма бердик, – дейди филиал директори М.Жўраев. – Шунингдек, икки беморнинг ўсмаси шу ернинг ўзида – туман тиббиёт бирлашмасида операция қилиниб, олиб ташланди. Ҳозирда уларнинг саломатлиги доимий назоратимизда. Бугунги кунда Қўшработ тумани бўйича 180 дан ортиқ бемор муассасамиз ҳисобида туради. Саломатлик ойлиги тадбирлари доирасида шифокорларимиз ҳар бир беморнинг хонадонига бориб, уларни кўрикдан ўтказмоқда ҳамда зарур тавсиялар бермоқда.\nТеглар: Қўшработ тиббий кўрик жарроҳлик амалиёти


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Нилуфар Усмонованинг собиқ турмуш ўртоғи вафот этди\t01:09, 21 февраль 2016\tХонанда Нилуфар Усмонова ўзининг Facebook`даги саҳифасида ўғли Саид Агзамхоннинг отаси, собиқ турмуш ўртоғининг вафот этганини билдириб, унинг суратини жойлади ва қуйидаги сўзларни ёзиб қолдирди:\n“19 февраль 2016 йил мен учун азиз бўлган фарзандим Саид Агзамхоннинг отаси, собиқ турмуш ўртоғим омонатини топширди. Оллоҳ жойларини жаннатда қилсин. Оҳиратларини обод қилсин. Мен сендан менга қачонлардир орзу бўлган биринчи фарзандимни совға қилганинг учун, ўз вақтида меҳр бериб ҳаётимдаги энг яқин инсоним бўлганинг учун ва ўз вақтида менга оз бўлса-да бахт бера олганинг учун бир умр миннатдорман. Ҳаққинга доим дуо қиламан. Азиз инсонлар, бу дунёда ҳамма ҳам ҳато қилади. Лекин Оллоҳ севган бандаларини мана шу ҳаётда тириклигидаёқ синов бериб қай йўл билан бўлса-да, гуноҳларидан тозалаб ўзига оларкан. Ёш эди ҳали жон топширишга, лекин Оллоҳга шак келтириб бўлармиди. Сендан ўғлинг менга мерос қолди. МEН СEНДАН РОЗИМАН ва бир умр миннатдорман, бу дунёда ҳеч ким фаришта эмас. Ўзини мусулмон деб билган ҳар бир инсондан сўровим шуки, ҳар ҳил гап-сўзларга берилмасдан дунёдан кўз юмган одамни орқасидан ғийбат қилиб, тоғ- тоғ гуноҳ орттирмасдан, ҳаққига тиловат қилиб, дуо қилиб, қўйинглар. Чунки ҳар биримизнинг борар жойимиз мана шу қаро тупроқ экан.Мен бугун ўзимни худди ўтмишдаги оз фурсатлик қувончимни кўмгандек бўлдим. Ишонинглар энди ҳаётимга алоқаси йўқ,деб ўйлаган одамингиз учун ҳам аза тутар экансиз. Ҳамма оналарнинг бахти бутун бўлсин. Ўтганларни Оллоҳ маҳфиратига олсин. Саид Агзамхон, болам ҳали ёшсан тушунмассан, лекин ҳамдардлигимни қабул қил. Оллоҳ сенга сабр берсин, бахтимга умринг узоқ бўлсин. Бахтинга биз доим бор бўлайлик!”.\nШу ўринда биз ҳам “Даракчи” таҳририяти номидан хонандага ва собиқ турмуш ўртоғининг оила аъзоларига таъзия билдирамиз.


“Ўзбекнефтгаз”: ФЁТШларни қисқартириш эвазига хавфли ишлаб чиқариш объектларининг сони 319 тага камайди — Teletype\n“Ўзбекнефтгаз”: ФЁТШларни қисқартириш эвазига хавфли ишлаб чиқариш объектларининг сони 319 тага камайди\n“Ўзбекнефтгаз” АЖ тизимидаги бошқарма ва корхоналар хавфли ишлаб чиқариш объектларини идентификация қилиш, 1-типга мансуб объектларни декларациясини ишлаб чиқиш, саноат хавфсизлиги экспертиза хулосасини олиш, давлат реестрига қўйиш, объектларда ишлаб чиқариш назоратини ўтказиш, хавфли ишлаб чиқариш объектларида мавжуд технологик қурилма ва жиҳозларни техник диагностика ҳамда кўрикдан ўтказиш, аппаратларни гидравлик\nва пневматик синовдан ўтказиш каби саноат хавфсизлиги ва техник назорат соҳасида бир қатор ишлар олиб борилмоқда.\n“Ўзбекнефтгаз” АЖ тизимидаги объектларни саноат хавфсизлиги экспертизаси соҳасида идентификация қилиниши натижаларига асосан 2021 йил январь-июнь ойларида 1111 та хавфли ишлаб чиқариш объектлари аниқланган. Шулардан 11 таси 1-типга, 1097 таси 2-типга, 3 таси 3-типга мансубдир. Бугунги кунда нефть базаларга қарашли фермер хўжаликларига ёқилғи тарқатиш шохобчаларини сотилаётганлиги сабабли 319 тага камайган. Ҳозирги кунда мавжуд хавфли ишлаб чиқариш объектларини давлат реестрига киритиш ишлари олиб борилмоқда.\n1-типга мансуб хавфли ишлаб чиқариш объектлари учун саноат хавфсизлиги декларацияси ишлаб чиқилган бўлиб, саноат хавфсизлиги экспертизасининг ижобий хулосалари олинган ҳамда давлат реестрида рўйхатга қўйилган.\nМаълумот учун: 2020 йилда 1096 та хавфли ишлаб чиқариш объектлари аниқланган бўлиб, шулардан 11 таси 1-типга, 1082 таси 2-типга, 3 таси 3-типга мансубдир.\n2019 йилда 1430 та хавфли ишлаб чиқариш объектлари аниқланган бўлиб, шулардан 23 таси 1-типга, 1404 таси 2-типга, 3 таси 3-типга мансубдир.\n2018 йилда 1423 та хавфли ишлаб чиқариш объектлари аниқланган бўлиб, шулардан 19 таси 1-типга, 1401 таси 2-типга, 3 таси 3-типга мансубдир.\n2017 йилда 1404 та хавфли ишлаб чиқариш объектлари аниқланган бўлиб, шулардан 15 таси 1-типга, 1387 таси 2-типга, 2 таси 3-типга мансубдир.\n“Ўзбекнефтгаз” АЖ тизимидаги бошқарма ва корхоналарда саноат хавфсизлиги ва техник назорат соҳасида олиб борилган текширувлар натижасида 2021 йил январ-июнь ойлари давомида Хавфли ишлаб чиқариш объектларида 247 марта саноат хавфсизлиги ва техник назорат соҳасида ишлаб чиқариш назорати ўтказилган бўлиб, 2029 та камчиликлар аниқланган. Аниқланган камчиликлардан 1983 таси бажарилган, 46 та камчиликларнинг ўз муддатларида бажарилиши режалаштирилган.\nМаълумот учун: 2020 йилда 569 марта саноат хавфсизлиги ва техник назорат соҳасида ишлаб чиқариш назорати ўтказилган бўлиб, 2982 та камчиликлар аниқланган. Аниқланган камчиликлардан 2640 таси бажарилган, 342 та камчиликларнинг муддати мавжуд.\n2019 йилда 168 марта саноат хавфсизлиги ва техник назорат соҳасида ишлаб чиқариш назорати ўтказилган бўлиб, 2018 та камчиликлар аниқланган. Аниқланган камчиликлардан 1762 таси бажарилган, 256 та камчиликларнинг муддати мавжуд.\n2018 йилда 160 марта саноат хавфсизлиги ва техник назорат соҳасида ишлаб чиқариш назорати ўтказилган бўлиб, 1672 та камчиликлар аниқланган. Аниқланган камчиликлардан 1539 таси бажарилган, 133 та камчиликларнинг муддати мавжуд.\n2017 йилда 165 марта саноат хавфсизлиги ва техник назорат соҳасида ишлаб чиқариш назорати ўтказилган бўлиб, 2314 та камчиликлар аниқланган. Аниқланган камчиликлардан 2238 таси бажарилган, 76 та камчиликларнинг муддати мавжуд.